Сергей Ежков: “Ўйлаганимни гапирсам ва буни одамлар эшитса – менга шунинг ўзи кифоя” - Фарғона.Ру ахборот агентлиги\n02:42 msk, 14 Июль 2020\nАндрей Кудряшов ёзиб олди\nСергей Ежков “Правда Востока” республика газетасида узоқ вақт ҳуқуқ бўлими мудири бўлиб ишлаган тошкентлик мустақил журналистдир. 2006 йил бошида у “Узметроном” сайтини ташкил этиб, унга етакчилик қила бошлади. Ўзбекистондаги турмуш воқеаларига бағишланган рус тилидаги сайт тезкорлиги, воқеалардан бохабарлиги ва баёндаги киноявий услуби билан тез орада оммалашиб кетди. Ўзбекистонда “Узметроном” энг “зарарли” сайтларда бири ҳисобланади, шунинг учун ҳам у провайдерлар томонидан ҳар томонлама бўғилади. Шунга қарамай, сайт таҳририяти Тошкентда жойлашган, бу эса сайт муаллифи ва муассиси Сергей Ежковга кўплаб саволларни туғдиради. Қуйида “Фарғона.Ру” С. Ежковдан олинган интервьюни ўз муштарийлари эътиборига ҳавола этади.\nСергей Ежков. “Фарғона.Ру АА” фотоси\nФарғона.Ру: - Сергей Александрович, кейинги бир ярим йил ичида Ўзбекистонда сўз эркинлиги билан боғлиқ вазият мабодо ўзгарган бўлса, унча яхши томонга ўзгаргани йўқ. 2005 йилда Андижонда содир бўлган фожеали воқеалардан сўнг мустақил ва чет эл матбуоти куч ишлатар тузилмаларни кескин танқид қилиб чиққанидан, Европа Иттифоқи эса Ўзбекистон ҳуқуматига нисбатан санкциялар жорий қилганидан кейин маҳаллий расмийлар журналистлардан чинакамига ғазаблангандилар, натижада кўплаб хорижий ОАВ ўз ходимларининг хавфсизлигини ўйлаб, Ўзбекистондаги ваколатхоналарини ёпгандилар. Мустақил журналистларнинг кўпи қаттиқ босим ва таъқибларга дучор бўлгандилар, шундан сўнг уларнинг айримлари оғизларини ёпишга мажбур бўлгандилар, бошқалари эса мамлакатни тарк этиб кетишни маъқул кўргандилар. 2006 йили Вазирлар Маҳкамаси Ўзбекистон фуқароларига жиноий жавобгарлик билан таҳдид қилароқ, ТИВда расмий аккредитация ололмаган оммавий ахборот воситалари билан ҳамкорлик қилишни маън этувчи махсус қарор чиқарганди. Бу қўрқинчли вазиятда Сиз ўз саҳифаларида расмийларга ёқмаган танқид аксланмиш кундалик турмушдаги энг долзарб масалаларни мунтазам равишда чоп қилиб бораётган мустақил сайтга етакчилик ва муҳаррирлик қиляпсиз. Айни пайтда “Узметроном” мамлакат ичида, Тошкентнинг қоқ марказида, президент девони ва куч ишлатар идораларнинг шундоққина бурнини тагида фаолият юритаяпти. Бунга қандай эришаяпсиз?\nСергей Ежков: - Очиғини айтсам, ҳамкасбларим, дўстларим ва шунчаки танишларим менга бу саволни тез-тез бериб турадилар. Аммо менда бунга жўяли бир жавоб йўқ, чунки мен бугунги кунда Ўзбекистонда журналистлар фаолияти устидан назоратни амалга ошираётган одамлар билан бевосита мулоқот қилишдан жуда йироқман. Мен ишлаётганим бор гап, менда ишлашимга кимдир жиддий ҳалақит бераётгани ёхуд таҳдид ва ё шахсий таъсир кўрсатиш нисбатида қандайдир тўсиқлар қўяётгани ҳақида гапиришга асос йўқ. Ҳа, мени кўпчилик ёқтирмайди. Буни биламан. Аммо мени ўқиётганларини ҳам биламан. Мен аниқ биламанки, қатор куч ишлатар тузилмаларидаги ва бошқа давлат муассасаларидаги кўплаб масъул шахслар ўзларининг ҳар бир иш кунини улар учун унча ёқимли бўлмаган янгиликлар ёки фикрлар билан танишиш мақсадида “Узметроном” сайтини очишдан бошлайдилар. Ҳар бир мамлакатда кўнглига келган гапни айта оладиган ҳеч бўлмаса битта “шаҳар жинниси” бўлса керак. Менга шунақа “шаҳар жинниси” ёки ҳатто масхарабоз сифатида чидаб келаётган бўлсалар керак, деб ўйлайман. Мени бу қониқтиради. Фақат ишлашга ҳалақит бермасалар бўлгани.\nФарғона.Ру: - Расмий тузилмаларда Сизни ҳеч ким ўз “соя”сига олмаганми?\nСергей Ежков: - Йўқ.\nФарғона.Ру: - Айтишларича, Сиз президент Ислом Каримовнинг омма олдидаги чиқишлари матнини ёзаркансиз ёки ёзган экансиз...\nСергей Ежков: - Бу нотўғри. Умуман олганда, мен тўғримда турли-туман ғалати, баъзан кулгили, баъзан эса расво афсоналар юради. Масалан, ҳозирда чет элга кетиб қолган айрим журналистлар мени “миллий хавфсизлик хизмати агенти” деб гап тарқатиб юрганларини биламан. Бундан ташқари, гўё мен шахсан Ўзбекистон президентининг ҳимоясида бўлганим учун менга эркин ишлаш ва истаганимни қилишга қўйиб беришлари ҳақида афсоналар тарқалганди. Аммо бу, менимча, ҳақиқатдан йироқ бир гап. Мен Ислом Каримов учун ҳеч қачон матн ёзмаганман. Лекин бошқа журналистлар қатори мен ҳам Ислом Абдуғаниевич билан учрашганман. Шунингдек, мен 2003 йилда президентнинг 65 йиллиги муносабати билан нашр этилган “Ислом Каримов” китоби сўзбошисидаги давлат раҳбари “Сиёсий портрети”нинг муаллифи бўлиб ҳисобланишим ҳам рост. Қолган гаплар эса уйдирма.\nФарғона.Ру: - “Узметроном” сайти қайси маблағ эвазига кун кўради?\nСергей Ежков: - Биз фақат шахсий жонбозлигимизга таянган ҳолда ишлаяпмиз, таъбир жоиз бўлса, бу альтруизмдир. Биз ҳеч кимдан грант олмаганмиз ва ҳеч қанақа молиявий манбамиз ҳам йўқ. Хостинг учун тўланадиган ҳақ қисман Google рекламаси ҳисобидан қопланади. Аммо бу пул етмайди. Ҳақиқатан ҳам пул йўқ, ҳеч ким бермаяпти. “Демократия учун курашаётганлар” ҳам, “демократлар” билан курашаётганлар ҳам. Аммо мен бу иш билан шуғулланаяпман ва бундан буён ҳам шуғулланавераман, чунки бу иш менга ёқади. Мен ўз табиатимга кўра доим якка бўри бўлиб келганман...\nФарғона.Ру: - Бу “Узметроном” “бир актер театри” деганими, моҳиятан, бу Сизнинг шахсий блогингиз ёки “тирик журнал”ингизми?\nСергей Ежков: - Йўқ, албатта. Таҳририятда тизим маъмури ва долзарб хабарларни олиб келиб турадиган штатсиз ходимлар бор. Шунчаки, мен бошқа жойларда ишлаб топган пулимни сайтни ахборот билан таъминлашга сарфлашга мажбурман.\nФарғона.Ру: - Сизга бу нима учун керак?\nСергей Ежков: - Менимча, ҳар бир одамни ҳаракатга келтирган нарса унинг амбицияларидир. Аммо камдан-кам одам ўз кўнглидаги ишни қила олади. “Узметроном” сайти мен учун ўз фикримни ифода қилиш учун реал имкониятдир. Ўйлаганимни гапирсам ва буни одамлар эшитса – менга шунинг ўзи кифоя.\nИнтервьюнинг давомини рус тилида бу ерда ўқишингиз мумкин.


Ўзбекистон миллий терма жамоаси иккита ўртоқлик учрашуви ўтказади - 30.11.2021, Sputnik Ўзбекистон\nЎзбекистон миллий терма жамоаси иккита ўртоқлик учрашуви ўтказади\nМиллий терма жамоас келаси йил январь ва февралида Япония ва Янги Зеландияга қарши майдонга тушади. 30.11.2021, Sputnik Ўзбекистон\nТОШКЕНТ, 30 ноя – Sputnik. Футбол бўйича Ўзбекистон терма жамоаси 2022 йил январь ва февралида ФИФА кунлари доирасида Япония ва Янги Зеландияга қарши ўртоқлик учрашуви ўтказади. Бу ҳақда ЎФА матбуот хизмати хабар бермоқда.Японияга қарши ўртоқлик ўйини 21 январь куни бўлиб ўтади. Учрашув Токионинг “Саитама” стадионида бўлиб ўтиши режалаштирилган. 1 февраль куни Сречко Катанец шогирдлари Янги Зеландияга қарши майдонга тушишади. Ўйин БААда ўтказилади.Куз ойида миллий терма жамоа тўртта ўртоқлик учрашуви ўтказди. Сентябрь ойида Швецияга қарши ўйинда “оқ бўрилар” (1:2) мағлуб бўлди. Октябрь ойида Малайзия (5:1) устидан ғалаба қозониб, Иорданияга қарши ўйинда (0:3) енгилди. Ноябрь ойида эса миллий жамоа Грузияга қарши майдонга тушиб, кичик ҳисобда (0:1) имкониятни бой берди.\nўзбекистон, япония, футбол, ўфа, янги зеландия\nМиллий терма жамоас келаси йил январь ва февралида Япония ва Янги Зеландияга қарши майдонга тушади.\nТОШКЕНТ, 30 ноя – Sputnik. Футбол бўйича Ўзбекистон терма жамоаси 2022 йил январь ва февралида ФИФА кунлари доирасида Япония ва Янги Зеландияга қарши ўртоқлик учрашуви ўтказади. Бу ҳақда ЎФА матбуот хизмати хабар бермоқда.\nЯпонияга қарши ўртоқлик ўйини 21 январь куни бўлиб ўтади. Учрашув Токионинг “Саитама” стадионида бўлиб ўтиши режалаштирилган. 1 февраль куни Сречко Катанец шогирдлари Янги Зеландияга қарши майдонга тушишади. Ўйин БААда ўтказилади.\nКуз ойида миллий терма жамоа тўртта ўртоқлик учрашуви ўтказди. Сентябрь ойида Швецияга қарши ўйинда “оқ бўрилар” (1:2) мағлуб бўлди. Октябрь ойида Малайзия (5:1) устидан ғалаба қозониб, Иорданияга қарши ўйинда (0:3) енгилди. Ноябрь ойида эса миллий жамоа Грузияга қарши майдонга тушиб, кичик ҳисобда (0:1) имкониятни бой берди.


Малайзиянинг йўқолган самолётини қидириш ҳудуди торайди\nМалайзиянинг йўқолган самолётини Ҳинд океанида излаётган Австралия ҳарбий кемаси.\nАвстралия Бош вазири Тони Абботт 35 кун аввал йўқолган Малайзия самолётини қидириш жараёнида аниқланган сигналлар айнан ушбу учқучга тегишли эканига ишонч билдириб, ҳозирда самолётни қидириш ҳудуди анча қисқартирилганини айтди.\nХитойда хизмат сафари билан юрган Абботтга кўра, айни пайтда сигналлар соат сайин кучсизланмоқда.\nАвстралия изсиз йўқолган Боинг- 777ни Ҳинд океанининг жанубий қисмида қидиришни зиммасига олган.\nБортида 239 нафар йўловчи бўлган самолёт 8 март куни Куала Лумпур шаҳридан Пекин томон парвоз қилганидан бир оз ўтиб радар экранидан ғойиб бўлган эди.


Самарқандда хонадонда шам туфайли ёнғин содир бўлди\n17 Dekabr 18:11 Ҳодисалар\nЁНҒИН САМАРҚАНД фавқулодда вазиятлар вазирлиги шам\nҚутқарувчилар кўп қаватли уйдаги шам ёниши натижасида юзага келган ёнғинни муваффақиятли ўчиришди. Қурбонлар йуқ.\nБу ҳақда Фавқулодда вазиятлар вазирлигининг Самарқанд вилояти бошқармаси хабар берди.\n16 декабр куни эрталаб соат учлар атрофида Самарқанд шаҳри яқинидаги Кимёгарлар шаҳарчасидаги Маданият маҳалласидаги 19-сонли уйда ёнғин содир бўлди.\nВоқеа жойига икки ўт ўчириш ва қутқарув гуруҳи жўнатилди. Ёнғин манбасини ёъқ қилиш учун ярим соат вақт кетди, ёнғин ниҳоят эрталаб соат 4 ларда ўчирилди.\nОлов хонадондаги мебел ва бошқа буюмларга зарар етказган. Одамлар орасида қурбонлар ва жароҳатланганлар йуқ.\nТахминларга кўра, ёнғинга шам ёқилган бўлган – бола кечки пайт ёнаётган шам билан уй вазифасини бажарган ва сезилмай ухлаб қолган.\nЖиноий гуруҳ аъзолари Навоий вилоятида ноқонуний уй-жой қуриш билан шуғулланган


Фақат Элдор мардлик қилди “Будё-Глимт” футболчилари нега Шомуродовдан ҳайратга тушди 23-10-2021, 11:16 | Zamin.uz\n11:16 / 23.10.2021\nУЕФА Конференциялар лигаси гуруҳ босқичида “Рома”ни 6:1 ҳисобида мағлубиятга учратган Норвегиянинг “Будё-Глимт” жамоасининг россиялик дарвозабони Никита Хайкин учрашувдан олган таассуротлари ҳақида гапирар экан, Элдор Шомуродовнинг ўзини тутиши уларни ҳайратга солганини алоҳида таъкидлади.\nАйтиш жоизки, бу учрашув норвегияликлар учун тарихий аҳамиятга эга бўлди. Ўтган йили илк маротаба Норвегия чемпионлигини қўлга киритгани учун УЕФА таснифидаги мусобақада биринчи бор қатнашаётган ушбу жамоа ўзгача иштиёқ билан тўп сурмоқда.\nЎйин олдидан ҳамма “Рома”нинг ғалабасини кутган эди. Римлик футболчиларнинг ўзи ҳам, бош мураббий Жозе Моуриньо ҳам ўз кучига ишонгани табиий. Йўқса, португалиялик мутахассис ўйинда захира футболчиларини илк дақиқалардан ўйнатмас эди ва учрашувга жиддийроқ эътибор қаратарди.\nФутболдан кўра қишки спорт турлари анча оммалаш мамлакат вакилини қудратли “Рома”ни парчалаб ташлаши бир қарашда ақлга сиғмайдиган ҳолат. Жозе Моуриньо узоқ йиллардан бери мураббийлик қилаётган бўлса, у бошқарган бирорта жамоа шу кунгача олтита тўп ўтказмаганди. Бу мағлубият Моуриньо ва “Рома” репутациясига жиддий зарба бўлди.\nЖамоани қўллаш учун Норвегиягача келган садоқатли мухлислар билан ҳам муносабат бузилди. Улар бу муваффақиятсизликни ҳазм қила олмади ва футболчиларнинг узрини қабул қилмади.\nШу боис, “Рома” футболчилари қақшатқич мағлубиятни жуда оғир қабул қилди. Кайфият йўқ, ҳаммаси ғазабда, аламзада. Мезбонлар эса, атиги 45 минг аҳолиси бор Будё шаҳарчасига келган биринчи машҳур клуб вакилларидан эсдалик олиш илинжида. Бироқ, меҳмонлар шу куни ғолиб томон билан футболка алмаштирмади.\nФақатгина Элдор Шомуродов мағлубиятни тан олиш ҳам мардлик эканини намойиш қилди.\n- Элдор Шомуродовга алоҳида раҳмат айтамиз. Ўйиндан кейин ўзини жуда муносиб ва ҳурматга лойиқ тутди. Йигитларимиз “Рома”нинг кўп футболчилари билан футболка алмаштиришни истаган эди. Лекин бунақа натижадан кейин уларни бунга кўндиришнинг имкони бўлмади. Мен Элдорнинг олдига келиб, у билан гаплашдим ва у футболчиларимизга бир нечта футболка олиб чиқиб берди, - дейди Никита Хайкин.\nДарҳақиқат, Шомуродов билан ишлаган мураббийлар, футболчилар, мутахассис, ҳамюртимиз билан мулоқотда бўлган журналистлар унинг профессионал жиҳатларидан ташқари, инсонийлик фазилатлари, одоб-ахлоқи, хулқи, ўзини тутиши, меҳнаткашлиги, камтаринлигини ҳам алоҳида эътироф этишади.\nРақиб дарвозабонининг гапларидан Шомуродов Норвегиядаги муваффақиятсизликдан сўнг ҳам ўзининг энг яхши тарафларини кўрсата олгани аҳамиятлидир. Бу халқимизга хос тарбия маҳсулидир.\nНорвегияликлар бу учрашувни узоқ вақт эслаб юради. Бироқ, футбол ўз йўлига. “Будё-Глимт” футболчилари эса ўзбек йигитининг мураккаб вазиятда бўлишига қарамай, ўзларига қилган дўстона муносабатини ҳеч қачон унутмайди. Элдор ўз хатти-ҳаракатлари орқали ўзбек халқининг бағрикенлигини намойиш қилди ва норвегияликларнинг эътибори, эътирофи ва эҳтиромини қозонди.\nОмадингни берсин, Шома! “Замин” янгиликларини “Youtube”да кузатиб боринг\nЯнгиликлар » Спорт » Фақат Элдор мардлик қилди. “Будё-Глимт” футболчилари нега Шомуродовдан ҳайратга тушди?


Total нефтегаз компанияси Кубанинг Union CubaPetroleo корхонаси билан битим тузди\n13:46 / 12.05.2015\nФранциянинг Total нефтегаз компанияси Кубанинг Union CubaPetroleo корхонаси билан Куба ҳудудидаги қирғоқлардаги нефть конларини излаш ва тадқиқот ўтказиш бўйича битим имзолади. Бу ҳақда Reuters ахборот агентлиги хабар тарқатди.\nМанба берган маълумотларга кўра, мазкур битим Франция президенти Франсуа Олланднинг расмий ташриф билан Гаванада бўлганида имзоланган.\nUnion CubaPetroleo (CUPET) корхонаси Куба давлати нефть компанияси саналиб мамлакатда жойлашган қирғоқлардаги нефть чиқиши мумкин бўлган ҳудудларни текшириб боради ва турли тадқиқотларни ўтказади. CUPET берган маълумотларга кўра, мамлакат қирғоқларидаги углеводород захираси 20 млрд. баррелни ташкил қилади. АҚШ геологик хизмати бу захирани 4-9 млрд. баррел нефтга тенглаштирган.


Гишт бу Ташкент | adsuza-stroy\nпоиск стройматериалов, инструментов по запросу "Гишт бу" в городе Ташкент\nХом гишт янги хитой технологи престланган сифатли\nГишт сони кам келяптими? Сизни алдашяптими кам олиб келиб? Пулингиз вактингиз ва асабингиз бузиляптими алдокчи кам олиб келадиганлардан? Булмаса биздан олинг! Сони сифати тугри келади! Гишт газдики энг арзон нархда. Яхши бакувват ва пишик гишт маркаси м100 энг юкори сифатлиси. Нархи жойида заводда 850 сум. Келиши билан 1000 сум кумирда пишкани, газда пишкани 1050 сум келиши. Сони сифати кафотлатланган. Бозорчи мошиналарга ухшаб сонидан алдаш йук. Заводдан тугри биринчи кул мошиналари булгани учун, сонига сифатига тугри булиб келади. Хохласангиз санаб туширишингиз мумкин мошина кутиб туради. Шунинг учун сони кафолатланади. Халол ишлаймиз сони ва сифати кафолатини берамиз. Нархи газда пишкани 1050 сум келиши билан. Яна кумирда пишкани хам бор арзонрок, Келиши билан 1000 сум келиши билан. Хом гиштимиз хам бор келиши билан 550 сум. Заводда прессланиб, сушилкада куритилади шунинг учун пишик ва тукиб кетса хам булади. Кулда туширилса бизни хом гишт тукилса хам синмайдиган бакувват пишиги. Кулда куйилгандан бир погона юкори шунинг учун пишик бакувват ва мустахкам ва тукиб кетилса хам булади синмайди ва кулда куйилган хом гиштни эса факат кулда тушириш керак чунки синиб кетади. Хамда гиштимиз тулик 25х12х9 см(!) булгани учун хозирги кичиклашиб кеткан гиштга нисбатан 25х12х8см баландига хар 9-чи каторда ютасиз, текинга тушади сизга, ёки 24х11х8.4смли гиштга нисбатан хар 21-каторда бизники текинга сизга тушади. Чунки бизники улчовлари уша пулга каттарок булгани учун бир катор хар 9 еки 21-каторда ютасиз. Пулдан хам сонидан ютасиз. Хамда устангиз га иш хаккидан хам ютасиз, гишт териши мисол учун 250 сумга терса, бизни гишт каттарок булгани учун, камрок гишт кетади ва устангизга гишт донабай камрок пул кетади. Хамда пачкаланган иссик, термос гишт хам бор. Думалок тешиклари бор езла совук, кишда иссик, тутадиган гишт бор.25х12х8.8 см. Афзалликлари йулда келгунча камрок синади, жойингизда устам-уст куйиб жой тежалади ва плитага мисол учун 2-чи каватга кранда кутариб куйиб ишчи вакти тежалади ва курилишингиз тезлашади. Тез арзон ва кулай. Асабингиз пулингиз ва вактингиз тежаймиз.


Шавкат Мирзиёев: «Энди бир килограмм пахтамизниям четга сотмаймиз»\nШавкат Мирзиёев: «Энди бир килограмм пахтамизниям...\n30.03.2018 11:50 0 35452\nХабар берганимиздек, Президент Шавкат Мирзиёев бугун, 30 март куни Жиззаж вилоятига ташриф буюрди. Давлат раҳбари дастлаб Зарбдор туманидаги «Зарбдор текстил» масъулияти чекланган жамияти фаолияти билан танишди. Бу ҳақда Президент матбуот хизмати хабар берди.\nБу корхонани бунёд этиш бўйича Президентнинг ўтган йили вилоятга ташрифи чоғида топшириқ берилган эди. Шавкат Мирзиёев яқинда Самарқанд вилоятида бўлганида ҳар бир туманда камида иккитадан текстил корхоналари қуриш зарурлигини таъкидлаган эди.\nЯнгидан қурилиб, фойдаланишга топширилаётган «Зарбдор текстил» ана шундай замонавий корхоналардан. Бу ерда жами 1 минг 60 дан ортиқ киши доимий иш билан таъминланади. Маҳсулотлар ички бозорни тўлдириб, экспортга ҳам йўналтирилади.\n— Менинг энг катта мақсадим одамларни иш билан, даромад билан таъминлаш, — деди Шавкат Мирзиёев. — Энди бир килограмм пахтамизниям четга сотмаймиз, юртимизда қайта ишлаймиз, қўшимча қийматли маҳсулотлар ишлаб чиқарамиз.\nСиёсат 30/03, 15:45\nШавкат Мирзиёев Жиззах шаҳридаги кўп қаватли уйлар қурилишини кўздан кечирди


ЖАДИДЧИ МАЪРИФАТПАРВАРЛАРНИНГ ИҚТИСОДИЙ ҚАРАШЛАРИ - Qishloq Oqshomi\nДекабр 13, 2018 70\nЖАДИДЧИ МАЪРИФАТПАРВАРЛАРНИНГ ИҚТИСОДИЙ ҚАРАШЛАРИ\nКишилик жамиятининг ривожланиш тамаддунига назар ташласак, инсонлар доимо табиат ва жамиятни билиш истаги билан яшаган ҳамда яшаб келмоқда. Уларнинг нафақат билишгина эмас, балки олинган билим ва тажриба асосида уни ўзгартиришга интилиш – жамият ҳаётидаги ижтимоий-сиёсий, маънавий-маърифий ҳамда иқтисодий ривожланишга замин яратишини таъкидлаш ўринли. Ана шундай улкан ўзгаришлар ва ривожланишларга замин яратган аждодларимиз XIX аср охири ва XX аср бошларида маърифатпарварлик ғояларини игари сурган ва тарғиб этган жадидчилик маърифатпарварлик мактаби вакилларидир.\nАйтиш жоизки, ўша даврда Туркистонда ҳукм сурган сиёсий, ижтимоий, иқтисодий ва маънавий вазият ҳосиласи сифатида бу мактаб ҳаракати дунёга келган. Бир томондан Чор Россияси босқини, иккинчи томондан эса маҳаллий амалдорларнинг зулми мамлакатда иқтисодий танглик, маърифий қашшоқлик ва миллий нифоқни келтириб чиқарди. Бу зиддиятли даврда ўлкани ғафлат ва маърифатсизлик ботқоғидан олиб чиқиб кетиш йўлларини пешқадам маърифатпарвар зиёлилар – Маҳмудхўжа Беҳбудий, Чўлпон, Фитрат, Мунаввар қори Абдурашидхонов, Абдулла Авлоний, Сўфизода, Тавалло ва уларнинг бошқа сафдошлари излаган эдилар. Улар эл тақдири, халқ истиқболи ва ўлканинг равнақи учун қуруқ сўз эмас, балки иймон ва виждон амри билан иш кўрдилар. Шуни таъкидлаш жоизки, улар тарихий вазиятни объектив баҳолаб, фақат маърифатни билиш, илмли бўлиш орқали халқ ўз ҳақ-ҳуқуқларини таниши ва ўлкада миллий-демократик жамият қуриш йўлини танлашига тарғиб қиладилар.\nБу борада жадидчилик ҳаракати намоёндалари серқирра фаолиятни амалга оширган. Бироқ, биз тадқиқ этаётган жиҳати бу жадидчи маърифатпарварлар ва уларнинг асарларидаги иқтисодий ғояларга қаратилади. Уларнинг иқтисодий қарашларида халқаро муносабатлар муҳим аҳамиятга эга бўлиб ўша даврда Туркистон жадидчилик ҳаракатининг шаклланишига туртки бўлган. Биргина мисол, Маҳмудхўжа Бебудийнинг Яқин Шарқ мамлакатларига қилган сафари, Қозон, Нижний Новгород, Москва, Петербург сингари шаҳарларга бориши, Фитратнинг Туркияда бир неча йил истиқомат қилиши - нафақат бу ёзувчилар, балки умуман ўзбек жадидчилари ижтимоий-иқтисодий, сиёсий-маърифий ва адабий қарашларининг вужудга келишига катта таъсир кўрсатди. Айниқса, Фитратнинг Туркияда ёзган “Мунозара” ҳамда “Ҳинд сайёҳи баёноти” асарлари ўзбек жадидчиларининг ғоя ва эътиқодларини акс эттириб, ғоявий дастур вазифасини бажарди.\nЯна бир жадид вакили, ҳамюртимиз Чўлпон ўз ғоясини Муҳаммадиёр тилидан шундай ифодалаган эди: “Халқ ўз фойдасини англаса, миллий мактаб ва мадрасалар очса, Оврўпа дорилфунунларига болаларини юборса, доктор, адвокат, муҳаррир ва ҳунарманд, савдогар ва муҳандислар чиқса, буларнинг ҳар бири ўз вазифаларида туриб ишларини тартиб билан юргизсалар, халқимизнинг фойдасини кўргазсалар нақадар олий ва нақадар гўзал бўлар эди”.\nЁки Маҳмудхўжа Беҳбудий 1908 йили жадидларнинг илк газетаси-“Шуҳрат”да чоп этилган мақолаларидан бирида, туб аҳоли вакилларидан муҳандислар, қонуншунослар, шифокорлар ва иқтисодчилар тайёрлаш учун ёшларни хорижий мамлакатларга юбориш лозимлигини кўрсатиб ўтади. Жадид арбобларимиз чет элга билим олиш учун отланаётган ёшлар йўналишини белгилашаётганда, ўз юртларини тезроқ машиналашган мамлакатга айлантиришни, бу мақсад эса юқорида тилга олинган ёшлар қўли билан амалга ошишини назарда тутганлар, албатта. Маҳмудхўжа Беҳбудий яна шундай дейди: “Мусулмон киши тўрт тилни билиши зарур. 1)турк (миллий), 2) араб (ислом дини), 3) рус (Россия) ва 4) француз (хориж билан алоқа учун)”.\nДарҳақиқат шу ўринда бугунги кунда мустақил Ўзбекистонимизда улар орзу ва мақсад қилган барча йўналишлардаги ишлар амалга оширилиб ўз натижаларини, яъни ўз меваларини бераётганлигини фаҳр билан эътироф этишимиз жоиз. Шу ўринда Хоразмлик ҳасос шоиримиз Аваз Ўтарнинг ўтли мисралари фикримизни тасдиқлайди:\nҲар тилни билув эмди, одам жондир,\nТил воситаи-робитаи оламиёндир.\nҒайри тилини саъй қилинг билгали ёшлар,\nКим илм-у ҳунарлар ривожи андин аёндир.\nИлм-фан уйларига юборинглар болангизни,\nОнда ўқиганлар бори, яктойи замондир.\nЗор ўлмасин, онлар доғи тил билмайин Аваздек,\nТил билмаганидин анинг бағри - тўла қондир.\nТаъкидлаш жоизки, уларнинг фаолияти фақат бадиий асар ва публицистик мақолалар, ижтимоий-сиёсий-ҳуқуқий дастурлар яратиш билан чегараланмаган. Улар халқ хўжалигини, замонавий усулда яратилажак давлатни бошқариб кетишга ҳам қобил инсонлар эди. Дарвоқе, жадидларнинг кўпчилиги қаламкаш ва айни пайтда ташкилотчи ҳам эди. Тарихдан биламиз, Алишер Навоий, Ҳусайн Бойқаро, Заҳириддин Муҳаммад Бобур, Нодирабегим, Муҳаммад Раҳимхон Феруз каби давлат арбоблари бир қўллари билан қалам тебратган бўлсалар, иккинчи қўллари билан юртни тебратганлар!.\nТаҳллилар шуни кўрсатмоқдаки, агар ўзбек жадидчилиги ўз тарихининг биринчи босқичида асосан маърифий оқим сифатида намоён бўлган ва бу даврда жадидларнинг таълим ислоҳоти билан боғлиқ қарашлари тўла шаклланган бўлса, кейинги даврда уларнинг маърифий ғоялари миллий тараққиётнинг бошқа муҳим ва долзарб масалалари билан бойиди. Улар ўз ғояларида, ўлкани миллий тараққиёт йўлидан дадил бориши учун фақат маърифатнинг ўзи камлик қилишини сездилар. Бинобарин, Маҳмудхўжа Беҳбудий айтади: “Туркистон Эски дунёнинг Америкасидур. Пахта, маъдан, ғалла, хулоса, ҳар нимарса бор. Туркистон олтиндур”. Беҳбудийнинг бу фикрида катта маъно бор эди. Туркистоннинг миллий бойлигидан фойдаланиш – ер ости бойликларини илм-фан ёрдамида қазиб олиш, қайта ишлаш ва уни маҳсулот сифатида сотиш, бир томондан, тижоратнинг ривожланишига, миллий сармоядорларнинг кўпайишига имконият туғдирса, иккинчи томондан, ўлканинг миллий тараққиёт йўлидан боришига кенг йўл очган, шарт-шароитларни яратган бўларди.\nЖадидчи-маърифатпарварлар асарларини синчиклаб ўрганиш асносида шуни илғадикки, биринчи жаҳон уруши арафасида Туркистонда янги темир йўлларнинг қурила бошланиши билан ерларнинг нархи кўтарилган. Ўртаҳол деҳқонлар ерларини арзон-гаровга сота бошлаганлар. Абдурауф Фитрат ўзининг 1918 йилда ёзган “Темур сағанаси” номли асарида “Ўлкани тузатингиз, авлодларимнинг ҳур яшамоқларини таъмин этингиз. Агар шундай қилмасангиз, ўлка бир буюк мозорлик ҳолига келур”, деб жар солади. Шундай вақтда “Садои Туркистон” газетасида Убайдулла Хўжаев ва Чўлпон халққа ернинг қадр-қимматини тушунтирувчи мақолалари билан чиқишди. Пул ўткинчи, ер эса абадий қадрият эканини исботлаб бердилар. Уларнинг бундай чиқишлари халқ оммасини Она-Ватанга, Ватан ва авлодлар олдидаги бурч ва масъулият масалаларига ҳушёрлик билан қарашга чақирди.\nЖадидчиларнинг иқтисодий қарашларини тасаввур этиш учун дейди- тарихчи олим Абдухалил Раззоқов, 1913 йилда “Туркистон овози” ва “Голос Туркестана” газеталарида кўтарилган қуйидаги уч масала ёрдам беради деб уқтиради.\nСибирь темир йўлидан то Афғонистон ва Эронгача жойда яшаётган барча ерли халқлар билан руслар орасида ҳуқуқ ва солиқлар соҳасида тенгликни вужудга келтириш.\nКўчманчи ҳаёт кечирувчи мусулмонларга қишлоқ ва шаҳарлардан жойлар бўлиб берилгунга қадар, кўчиб келаётган русларга ер бермаслик.\nЗамонавий маърифатни тарқатиш кабилар.\nЖадид маърифатпарваларидан Маҳмудхўжа Беҳбудийнинг дунёқарашига назар ташласак, у ўзининг “Нима бизни кемираяпти ва орқага тортаяпти” деган мақоласида тўй ва дафн маросимларини назарда тутиб бутунлай ортиқча расм-русумлар ва уларга кетадиган сарф-харажатларни танқид этади-ки, бугунги кунда ҳам бу масала долзарблиги ва аҳамиятини йўқотгани йўқ. Шунингдек, у ушбу мақоласида Қуръони карим ва Ҳадиси шарифга асосланиб, у оилаларнинг хонавайрон бўлиш хавфини келтириб чиқарувчи ҳодиса эканлигини тушунтиради.\nХулоса қилиб айтганда, XIX аср охири ва XX аср бошларида жадидчи ижтимоий-иқтисодий, маънавий-маърифий фикр оқимларининг шиддати сезиларли даражада ошганлигини эътироф этган ҳолда бугунги XXI асрда ҳам улар томонидан илгари сурилган ғояларнинг аҳамияти янада ошиб бораётганлигини таъкидламоғимиз жоиз.\nУларнинг эзгу орзу-умидлари фақат мустақиллик даврида амалга ошганлиги боис ҳам ҳозирги ҳамда келгуси авлод ўтмиш аждодларимиздан миннатдорлик-мамнуният ҳисси билан яшамоғи лозим.\nАндижон филиали “Агробизнес ва инвестицион\nфаолият” кафедраси доценти


Qalampir.uz - “Бобомда ўз қизи унга бўлган халқ муҳаббатини ўғирлаб олади деган хавотир бўлган” – Ислом Каримов\n19:54, 06.10.2018 Жамият\nИслом Каримов доим Гулнорадан ҳадиксираганини айтади.\n“Бобом онамга ҳар доим айтиб келган “Ҳеч қачон мендан ошиб кетмаслигинг керак”, деб. Бобомда ўз қизи унга бўлган халқ муҳаббатини ўғирлаб олади деган хавотир бўлган. Онам ҳеч қачон бунга уринмаган ва ҳар доим уни кўкларга кўтарган. Муаммо шундаки, бир неча бор уйда ўтириб, у онамни телевизорда кўрган. Онам у ерда ё бу ерда кўриниш берган. У шунчалар ғазабланганки, биз баъзи жамоатчилик ишларини ундан яширишга мажбур бўлганмиз. Бобом унинг ўзбек матбуоти, телеканаллар, маросимларда чиқишини истамаган. Шунинг учун, Фонд Форумда бўлган Меҳр Нури, Янги Авлод каби баъзи компанияларни расмийлаштиришимиз жуда қийин бўлган.\nИлк йиллари онам уларга боғлиқ эканини рад этган. Васийлик кенгашида исми турса-да, бу менинг ғоям деб айтолмасди. Агар айтса, бобом “Мана, сен мендан ҳокимиятни ўғирламоқчисан” деб айтган бўларди...”\nКичкина Ислом Каримовнинг бобоси ҳақида айтган бу гапларига қанчалик ишонишни ҳам билмайсан, киши. 2013 йилгача мамлакатда энг қудратли кишилардан бири бўлган Гулнора Каримованинг амалга ошираётган лойиҳалари, фаолияти ва улардаги иштирокидан унинг бир четда юришга эҳтиёжи борлиги сезилмасди. Аксинча, у 2010 йилдан 2013 йилгача бўлган даврда кун сайин оммавий “юлдуз”га айланганди. Мамлакатдаги ТВларда эса “Фонд форумга раҳмат!” қабилидаги лавҳалар ҳар кун намойиш этиларди.\nТеглар:Кичик Ислом Каримов Гулнора Каримова\nДам олиш куни об-ҳавода ўзгариш бўлади\n06:47, 11.12.2018 18 726\n17:29, 18.10.2018 15 876\n10:10, 13.10.2018 25 008\nГулнора Каримова ва Одилбойни нима боғлаган?\n19:16, 12.10.2018 51 983\n19:53, 10.10.2018 34 046


hidoyat.uz – “Мовароуннаҳр” нашриётининг сайти - ҲИДОЯТ ДЕБ ЗАЛОЛАТГА КЕТМАНГ\nБугунги кунда оилада, жамиятда ва ижтимоий ҳаётда аёлларнинг фаоллиги янада ошиб бормоқда. Айниқса, хотин-қизлар орасидаги маънавий-маърифий ишларда уларнинг ўрни катта бўлмоқда. Жумладан, диний маърифат ва ахлоқий тарбияни аёлларга етказишда отинойиларнинг ҳам муносиб ўрни бор. Бироқ маънавий муҳитга салбий таъсир этаётган ва бидъат-хурофотларга бошчилик қилаётган баъзи бир сохта отинойилар ҳам учраётгани ачинарлидир.\nҚуйида ана шундай сохта отинойилар тўғрисида ҳамда аслида отинойилар қандай бўлиши кераклиги ва уларнинг вазифалари нималардан иборат экани ҳақида фикр юритамиз.\nБилмаган ишингга аралашма!\nЗамон жадал ривожланиб бораётган ҳозирги кунда илми йўқ, фақат бир-икки оят, ҳадисни чала ёдлаб олган, беҳуда гаплару, асоссиз ривоятлар билан одамларни чалғитаётган аёлларнинг борлиги кишини ранжитади. Бундайлар нафс истаги, бойлик орттириш, обрў-эътибор илинжида ўзлари билмайдиган ишларга қўл уришмоқда. Улар аёлларни ҳидоятга чорлаяпман, деб ўйлайдию, аммо ўзини ҳам, бошқаларни ҳам залолат ботқоғига тортаётганини сезмайди. Халқимизда бир гап бор: "Билмаган ишингга бурнингни суқма".\nҚуйида сохта отинойилар йўл қўяётган хатоликлар ҳақида сўз юритамиз.\nБиринчи. Баъзи сохта отинойилар ўзининг етарли билими бўлмагани ҳолда диний расм-русумларга бошчилик қилиш билан бирга бидъат-хурофот ишларда ташаббускорлик ҳам кўрсатишяпти. Бу билан фақат ўзларини эмас, балки уларга эргашувчиларни ҳам залолатга бошлашмоқда.\nАбу Ҳурайра (розияллоҳу анҳу) ривоят қиладилар: «Расулуллоҳ (соллаллоҳу алайҳи ва саллам): "Ким ҳидоятга чақирса, унга эргашувчининг савобидек ажр бўлади. Бу билан амал қилган кишининг савобидан бирор нарса камаймайди. Кимки залолатга чақирса, эргашувчи кишининг гуноҳидек унга гуноҳ ёзилади. Бу билан амал қилган кишининг гуноҳидан бирор нарса камаймайди», дедилар.\nАйрим аёл-қизлар онгига ўрнашиб қолган ирим-сиримлар ва Биби сешанба, Мушкул кушод каби бидъат-хурофотларга раддия билдириш ўрнига, отинойилар уларга бош-қош бўлмоқдалар. "Мушкул кушод" – мушкулларни осон қилиш мақсадида, масалан, совчи келмаганида, муносиб келин топилмаганида ёки иши юришмаганида қилинадиган хурофот амалдир. Динда бундай амаллар йўқ.\nИккинчи. Балои нафс йўлида ҳеч нарсадан қайтмайдиган баъзи отинойилар аёлларга хос ишонувчанлик, соддадиллик ва итоаткорлик каби хусусиятлардан фойдаланиб, уларни тўғри йўлдан чалғитишяпти. Ишончни суиистеъмол қилиб, соддадил аёлларни алдаш йўлига ўтишмоқда. Уларнинг найрангига учаётган софдил аёл-қизлар Яратганнинг "Ўзинг (аниқ) билмаган нарсага эргашма" (Исро,36) деган хитобига амал қилмай, тўғри йўлдан чалғиётганлари ташвишли ҳолдир.\nУчинчи. Баъзи отинойилар суҳбатларида фақат дўзах азоби, қабр ҳаёти ва қиёмат даҳшати ёки жаннат васфи ҳақида гапириб, қалбга ваҳима ёки ҳайрат соладилар. Аслида Яратганнинг муҳаббатига маърифат ва Ҳақ таоло рози бўладиган эзгу ишлар билан эришилади. Бу ҳақда тасаввуф олимаси Робия Адавия: "Жаннат орзуси ва дўзах азобидан қўрқув нажот воситаси бўла олмайди. Маърифат амалдан устун, Аллоҳни амаллар билан эмас, маърифат билан таниш муҳимдир", деган эди.\nТўртинчи. Айрим отинойилар динни осон қилиб етказиш ўрнига амалларни мушкул қилиб изоҳлаш, қўрқитиш йўлини тутади. Аслида, Ислом енгиллик динидир. Муҳаммад (соллаллоҳу алайҳи ва саллам) ҳам умматларга доимо енгиллик, осонлик истаганлар. Бир ҳадиси шарифда: "Осонлаштиринг, қийинлаштирманг, қизиқтиринг, бездирманг", (Имом Бухорий ривояти) дейилган. Зеро, ояти каримада ҳам "Аллоҳ ҳеч бир жонга тоқатидан ташқари нарсани таклиф этмайди..." (Бақара, 286) дейилган.\nОтинойилар ибодат масалаларини ҳаддан зиёд қийинлаштириб кўрсатишлари оқибатида, аёллар орасида Ислом динига нисбатан нотўғри тушунчалар пайдо бўляпти. Ваҳоланки, Қуръони каримда "Аллоҳ сизларга енгилликни истайди, оғирликни хоҳламайди", дейилган (Бақара, 185).\nБешинчи. Фолбинлик каби улкан гуноҳ ишлар билан шуғулланадиганлар орасида отинойиликни даъво қиладиганлари ҳам борлиги кишини қаттиқ ранжитади.\nТурли иллатлар ҳозирга қадар сақланиб келмоқда. Масалан, ёмон кўздан асраш учун тикан, тақа, бўри тирноғини илиб қўйиш каби одатлар, чоршанба, шанба кунлари сафарга чиқилмаслик каби хурофотлар ва "етти", "йигирма", "қирқ", "йил" деган бидъат маросимлардан қайтариш ўрнига, баъзи отинойилар уларни қўллаб-қувватламоқда.\nОлтинчи. Кўп отинойилар тўй, ақиқа, хотира маросимларининг фарқига бормайди. Шунингдек, улар диёримиз мусулмонлари ҳанафий мазҳабига риоя этишларини инобатга олмай, ўзлари турли адабиётлардан ўқиган ёки эшитган фикрларни гапириб, кишилар орасида ихтилофларни келтириб чиқаришмоқда. Набий (алайҳиссалом): "Банда бир калимани гапиради. Унда нима борлигини (маъносини) ажратмайди. Бу билан дўзахга, машриқ ва мағриб орасидан ҳам чуқурроқ қаърига қулайди" (Имом Термизий ривояти), деб огоҳлантирганлар.\nЕттинчи. Шундай отинойилар ҳам борки, ҳижоб масаласига қаттиқ ёпишиб олиб, аёл бутун танасини, ҳатто кўзини ҳам беркитиши керак, деган фикрни илгари суради. Ваҳоланки, ҳанафий мазҳабида аёлнинг юзи, икки кафти ва оёқларининг тўпиғидан пасти аврат эмаслиги хусусида аниқ далиллар бор.\nБаъзи мутаассиб аёллар "ҳижоб", деб бошдан-оёқ ўраниб юриши масаласида ҳамон баҳс-мунозаралар қилмоқда. Маълумки, бошдан-оёқ қора либосга ўраниб олиш, аслида араб саҳросида яшайдиган аёлларга хосдир. Чунки у ерлар ҳаддан ташқари иссиқ ёки шамол бўлгани учун эркак ҳам, аёл ҳам иссиқдан ўзини сақлаш мақсадида кўзи очиқ бўлиб, юзи ва баданини ўраб юради.\nҚадимдан аёллар ўраб келган рўмол эса динимиз кўрсатмаларига тўғри келади. Шундан келиб чиқиб, юртимиз хотин-қизлари ҳам динимиз таълимотига мувофиқ, урф-одатларимизга мос ҳолда бошларига оқ ёки ёрқин рангли рўмол ўрашган.\nҲар бир инсон миллий либосини кийишга ҳақли. Шундай экан, аёлларимиз миллий либосларини кийишсин. Либослар замон ўзгариши билан кўркамлашиб боради. Момоларимизнинг миллий либосларини моҳир тикувчиларимиз ҳозирги замонга хос, иқлимимизга мос, урф-одатларимизга тўғри келадиган шаклларда тикишса, мақсадга мувофиқ бўлади.\nОтинойи қандай бўлиши керак?\nЭнг аввал "отинойи" сўзининг истилоҳий маъносини англаш лозим. Отин – қизлар ўқитувчиси, дин ва шариат билимдони ҳамда аёллар ўртасидаги диний маросимларга бошчилик қиладиган, халқ орасида катта обрў-эътиборга сазовор бўлган кайвони аёл. Шунингдек, "отин" сўзи маърифатпарвар аёлларни ҳурматлаб, исмига қўшиб айтилган.\nИлгари аждодларимиз хотин-қизлар қалбига аёл кишининг суҳбати чуқурроқ сингиб боришини яхши англаганлари учун отинойилар фаолиятидан унумли фойдаланишган. Маҳалла ёки қишлоқлардаги таълим-тарбия ишларига жалб этишган. Айниқса, диний маърифатни ёйиш, қизларни турмушга тайёрлаш ва уларнинг руҳиятини бекаликка мослашда отинойиларнинг вазифаси катта бўлган. Отинойилар фақат билим тарқатувчигина эмас, балки ёшлар тарбияси учун масъул, одоб-ахлоқда эса ҳаммага ўрнак бўлишган. Шунингдек, Қуръони карим қироати, унинг тафсири, пайғамбарлар тарихи, халқ оғзаки ижодини яхши билишган.\nУлар ёшларга никоҳнинг илоҳий аҳдлиги, оиланинг муқаддаслигини уқтиришган ва ҳаётий мисоллар билан фарзандлар онгига сингдиришган. Зиё тарқатувчи, маърифатпарвар имом-хатиблар қанча эъзозда бўлса, отинойилар ҳам шунча ҳурмат қилинган.\nХотин-қизларни, болаларни комиллик сари етаклаш вазифаси тарихдан маълумки, аёл устозлар – отинлар зиммасида бўлган. Имом Бухорий, Термизий, фалакиёт илми билимдони Мирзо Улуғбек, дунё тиббиётига устоз бўлган Абу Али ибн Синонинг улуғ олим бўлишларига маърифатли аёллар, мўътабар оналар сабабчи. Навоийдек шоирларни ҳам, Мирзо Бобурдек ҳукмдорларни ҳам ана шундай оналар тарбия қилишган. Ушбу илм дарғаларининг болалик йилларига назар солинса, бошланғич таълимни гўдаклик чоғларида оналаридан олишгани маълум бўлади.\nАлбатта, бундай шахслар камолоти замирида аёл меҳнати ётади. Масалан, Ҳаким ат-Термизий кўп аёл муҳаддислардан сабоқ олгани манбаларда келтирилган. Аллома Имом Ғаззолий ҳаёти ўрганилса, маърифатпарвар онанинг улкан хизмати кўзга ташланади.\nПайғамбаримизга (соллаллоҳу алайҳи ва саллам) ҳаммадан олдин аёллари Хадича (розияллоҳу анҳо) онамиз ёрдам кўрсатганлари маълум. Ҳазрат Ойша бу уммат аёлларининг олимаси ва Қуръон ҳофизаси эдилар. Абдуллоҳ ибн Масъуд энг етук фақиҳ бўлса, Ойша (розияллоҳу анҳо) энг етук фақиҳа эди. Зайд ибн Собит ҳофиз бўлса, Ҳафса бинти Умар ҳофиза бўлган. Ҳасан Басрий йирик машойих бўлса, Робия Адавия катта машойихлар мақомида эди.\nҚадимдан отинойилар ҳалоллиги, тақвоси, меҳнаткашлиги, ҳаёси билан эл ҳурматини қозонишган. Чунки уларда шундай фазилатлар борки, уларни бошқа халқлар аёлларида кўриш мушкул. Шоиралар мураббийи Жаҳонотин Увайсий, маърифатпарвар шоира Нодирабегим ва доно маслаҳатчи Бибихоним каби оқила момоларимиз яхши тарбия кўрганлари боис, ўз даврининг машъали, хайрли ва улуғвор ишларнинг йўлбошчилари бўлишган. Ҳозирги отинойилар ана шулардан ибрат олишлари лозим.\nҲозирги замон отинойиси чуқур ҳаётий тажрибага эга, дунёвий ва диний билимлар соҳибаси, эл-юрт орасида обрў-эътиборли, миллий-диний қадриятларни асл ҳолида аҳолига етказа оладиган аёллар бўлиши керак. Шунингдек, отинойи Ислом дини моҳиятини тўлиқ тушуна билиши, тўрт мазҳаб ҳақида маълумотга эга бўлиши, Қуръони каримни тажвид билан ўқий олиши, дунёда юз бераётган ҳодисалардан хабардор бўлиши зарур.\nОтинойилар халқимиз, айниқса, ёшлар ўртасида тинчлик ва барқарорликнинг қадрига етишни, дунёда кечаётган ўзгаришлар, юз бераётган нохуш воқеаларнинг асл сабабларини тўғри тушунтириб, қалбларга етказа олишлари лозим.\nХотин-қизларга никоҳ ва оила масалалари ҳақида маълумотлар бериши керак. Айниқса, эрта турмуш қуришнинг салбий оқибатлари ҳамда балоғат, камолот ва никоҳ ёшларининг бир-биридан фарқини билдиришлари жуда муҳим вазифадир. Шунингдек, оила муҳитини яхшилашда аёл кишининг ўрни катталигини эсдан чиқармаслик керак.\nАёллар ўртасидаги маънавий муҳитга салбий таъсир кўрсатаётган, ҳанафий мазҳаби таълимотига зид бўлган ҳолатларга қарши туриш зарур. Хусусан, хотин-қизлар орасида учрайдиган фолбинга бориш, сохта пирларга эргашиш каби бидъат-хурофотларга барҳам бериш йўлида отинойилар тинмай ташвиқот ишларини олиб боришлари бугунги кунда муҳим аҳамият касб этмоқда.\nМинг афсуски тўй ва маърака-маросимларда исрофгарчиликлар ҳамон учраб турибди. Айниқса, тўй арафасидаги олди-берди, зебу зийнатларни ортиқча талаб этиш катта исрофдир. Оқибатда, оилалар арзимаган "берди-бермади", деган гап-сўзлар билан бузилиб кетяпти. Демак, отинойилар тўйларни ихчам ўтказиб, тежалган маблағни ўша ёш оиланинг келажаги учун ишлатиш дуруст бўлиши ҳақида панду насиҳат қилишлари даркор. Расулуллоҳ (алайҳиссалом) бундай огоҳлантирадилар: "Сени икки нарса – фахрланиш ва исроф хатога бошлайди. Шундан эҳтиёт бўл" (Имом Бухорий ривояти).\nОтинойилар аёллар ўртасида учраётган муаммолар, айниқса, ўз жонига қасд қилиш, гиёҳвандлик ва тузалмас касалликларга мубтало бўлишнинг олдини олиш юзасидан амалга оширилаётган чора-тадбирларда фаол қатнашишлари мақсадга мувофиқдир.\nИнсонларни динимизнинг эзгу таълимотларига чиройли сўз ва гўзал насиҳат билан чорлаш тавсия этилади. Қуръони каримда "(Эй Муҳаммад,) Раббингиз йўли (дини)га ҳикмат ва чиройли насиҳат билан даъват қилинг! Улар билан энг гўзал услубда мунозара қилинг!.." (Наҳл, 125) дейилган. Қуръони карим оятлари кишиларни тўғри йўлга панду насиҳат ила чақирган. Одамнинг кучи ва бардоши етмайдиган нарсаларга ундамаган. Отинойилар мана шунга алоҳида эътибор қаратишлари жуда зарур.\nАҳоли орасида маънавий-маърифий тарғибот ишларини олиб боришда маҳаллалардаги диний маърифат ва маънавий-ахлоқий тарбия масалалари бўйича маслаҳатчиларнинг алоҳида ўрни бор. Бугунги отинойилар ана шу маслаҳатчилар билан ҳамжиҳатликда фаолият олиб боришлари керак.\nЁшларимизни, айниқса, қиз болаларни соғлом руҳда тарбиялаш ва уларнинг замонавий билим олиши, касб-ҳунар эгаллаши, ҳаётда муносиб ўрнини топишига кўмаклашиш, шунингдек, урф-одат ҳамда диний маросимларни давр талаблари билан уйғунлаштириш маҳалла маслаҳатчилари ва отинойилар олдида турган энг муҳим вазифадир.\nҲозирги кунда отинойилар фаолиятини тўғри йўналтириш ва улар билан ҳамжиҳатликда ишлаш мақсадида Тошкент шаҳар ва Тошкент вилоятида туман бош имом-хатибларининг хотин-қизлар масалалари бўйича ёрдамчилари фаолият кўрсатмоқда. Улар отинойилар билан бевосита ҳамкорликда ишлашмоқда. Келгусида бошқа ҳудудларда ҳам шундай вазифаларни ташкил этиш айни муддао бўлур эди.


Долзарб мавзу | TURONZAMIN\nРизо Обид, “Замондош” халқаро фондининг раҳбари׃ Отни қамчиланг\nЎзбекистондаги аҳвол тобора ёмонлашиб борар экан, мамлакат ичкарисида бўладими ё ташқарисидами ватандошларимиздан хавотирли хабарлар олишда давом этяпмиз.\nЗамондошга хат-хабарлар, асарлар йўллаётган юртдошларимизнинг аксарияти яқинлашиб келаётган 2014 йил Парламент сайловлари ва 2015 йилдаги Президент сайловлари олдидан:\nДиктатура яна яшашда давом этадими?\n30 январда 75 ёшга кираётган Ислом Каримов балки тахтни бўшатар, лекин ўрнига ундан қаттол золим Мирзиёевми ё яна бир бошқаси келиб қолмайдими?\nПрезидентнинг тўнғич қизи Гулнорани Ўзбекистонда “Меҳрибон Она” тимсолида гавдалантиришга уринилмоқда. Қайси радиони қулоғини бурама ёки қайси ТВ каналига қарама Гулнора оғиздан ва ойнаижаҳондан тушмай қолди. Ҳаттоки чет эллардаги радиолар ҳам кунига Гулнорани у ё бу йўсинда тилга олмаса дастури ўтмайдиган бўлиб қолди, каби мазмунда номалар йўлашмоқда.\nАлбатта бу каби хатлардаги саволларга аниқ ва тугал жавоб бериш маҳолдир. Аммо ойдин нарса шуки, энг асосийси агар Ўзбекистон аҳли ўзгаришларни ўзлари истамас эканлар, афсуски диктатура яшашда давом этаверади. Парламент сайловлари, Президент сайловлари ўша ўзлари хавотирда билдирган кишиларининг қайсидир бирининг йўриғи билан амалга ошади ва ҳокимиятни Каримов клани сақлаб қолади.\nШундай бўлмаслик учун ўзбек ҳукуматига мухолифман, мухолифатдаман, ҳокимият учун даъвогарман деганлар вақт ғаниматлигини ҳис этиб тез ҳаракат қилишлари керак. Аксинча яна қанча муддатга нафақат ҳокимиятга келадилар, балки чет элларда сарсон-сарсонгарчиликда қоладилар.\nМамлакатдаги нуфузи 30 миллион дейилаётган ватандошларнинг тақдири ва қолаверса ўзларининг тақдирига ёруғлик олиб кираман деган ҳар қандай киши бугун бағрикенглик қилишлари керак. Яъни ҳар қандай гина-кудуратларини унутиб ҳамжиҳатликда кураш йўлига ўтишлари керак. Ҳамжиҳатликда эса дин, тил, миллат ажратилмаслиги шарт. Мен аҳамиятли у ҳеч ким деган манманлик, худбинликдан воз кечиш керак. Бошқа ҳар қандай яккам-дуккам ҳаракатлар самарасиз якун топаверади. Зеро ўзбек мухолифати учун ҳамжиҳатликдан бошқа йўл йўқ!\nАммо, янги бир авлод шу кунларда ҳаракат бошлаганки, уларни тан олмаслик, кўра билмаслик натижаси эрта улар ҳам бизни тан олмасликлари, кўрмасликларига сабаб бўлиши мумкин. Унда кеч бўлади. Шунинг учун ҳам отни қамчилаш керак!


Паризод буржи характери ва мослиги хакида малумот йигит ва қизлар учун\nПаризод (23 август — 23 сентябр)\nПаризод буржи характери ва бир бирларига мослиги ҳақида малумот – Ўз олдиларига қўйган мақсадларига машаққат билан эришишдан чўчимайдиган паризод буржи вакиллари аслида мулоқотга ҳадеб киришиб кетавермайдиган, камгап одамлардир.\nКам гапирсаларда насиҳат қилишни жуда яхши кўрадилар. Уларга нисбатан аслида мавжуд бўлмаган адолацизликдан мудом азият чекиб яшайдилар. Шу боис паризод буржидагиларнинг ҳатти ҳаракатларида доимо одамларга нисбатан ишончсизлик ва эҳтиёткорлик сезилиб туради.\nТабиатан жуда қайсар фелли, ўз билганидан қолмайдиган, иззатталаб, ўзига қаттиқ ишонадиган мазкур бурж вакиллари бирор бир ишни қатийлик билан бошлаб оҳирига йетказа оладилар ҳам. Улар жуда ўз кучига ишонувчан бўлиб, ҳар қандай шароитда ҳам юқори кўрсаткичга эришишга интиладилар ва бу ишини бошқаларнинг ёрдамисиз, ёлғиз ўзлари бажаришни мақул деб биладилар.\nТез тез эффект ҳолатларига тушиб турадиган паризод буржи вакилларининг ҳулқ атворидаги ҳақиқатгўйлик – ранжиш, тез ҳафа бўлиш, гумонсираш, рашк каби турли ҳислатлар биргаликда намоён бўлади. Улар эффект ҳолатига тушсалар ҳам буни дарров юзага чиқаришмайди, ичларига сақлаб қўядилар ва бу борада бурж вакилларининг фикрини тезда билиб олиш қийин.\nШу билан бирга паризод буржи вакиллари ўз яқинларига жуда меҳрибон инсонлардир. Ҳақ бўлиш бўлмасликларидан қатий назар, ўзгалар билан талашиб тортишишни, бошқаларни камчиликлари учун ҳақорат қилишни ўзларига номуносиб деб биладилар.\nМазкур бурж остида туғилган инсонларга ҳам бошқалар қаторида мақтов жуда ёқади, лекин танқидга умуман тоблари йўқ.\nПаризодлар ҳамма вақт танлашади: йейишда, ичишда, кийинишда ва ҳатто севгида… Тўсатдан мияларига келиб қолган фикрдан узоқ вақт ҳурсанд бўлиб юрадилар. Ваҳоланки, уларнинг айтган ҳар бир гапи ҳақиқатга анча яқин бўлади ва уни кўпчилик қабул қилади.\nМасалан, паризод буржи вакиллари баҳтга ҳам, баҳцизликка ҳам одамнинг ўзи сабабчи бўлади, деб ҳисоблайдилар ва ўзларининг бу фикрларини жуда моҳирлик билан изоҳлаб ҳам бера оладилар. Улар одамларнинг ожизликлари устидан куладилар. Бу паризодларнинг бемеҳрлигидан эмас, балки интилган, ҳаракат қилган одам ўз мақсадига эришишига қаттиқ ишонганликларидандир.\nПаризод буржи: Эркаклар характери ҳақида\nПаризод буржидаги эркаклар ўзлари учун қандай ҳаётни мақул деб билсалар, шундай яшайдилар. Кўпинча бировларнинг насиҳатларию маслаҳатларини бош эгиб мақулласаларда, аммо ўз билганларича иш қиладилар.\nБу бурж вакилларига фақат ва фақат меҳр муҳаббат билан муносабатда бўлиш керак. Улар кимнидир қаттиқ севиб қолган тақдирда ҳам, буни ичларига ютиб юраверадилар, токи севган инсонларига нисбатан кўнгилларида қатий ишонч ва кўнгил тўқликни ҳис қилмагунларича.\nПаризодлар учун ишонч ҳамма нарсадан устун туради ва бу туйғуни улар бутун умрлари давомида ўзларига дастак қилиб оладилар. Ишончсизлик оқибатида жуда кўп нарсаларга ўзларига қанчалик қийин бўлмасин, қўл силтаб кета оладилар.\nЕркак паризодлар аёллардаги ҳаё ва ибо фазилатларини қадрлайдилар, керак бўлса уларга шундай бўлиши лозимлигини қайта қайта такрорлашдан чарчамайдилар. Улар қиз фарзандларини шундай тарбиялашни ўз аёлларидан талаб қиладилар. Ота паризодлар доимо ўз фарзандлари билан фаҳирланиб юришни чин дилдан ҳоҳлайдилар.\nПаризод буржи: Аёллар характери ҳақида\nАёл паризод буржидагилар жуда жозибадор ва дилрабодирлар. Улар ноз – карашмани жойига қўядилар. Аммо ўзларининг уятчанликларидан, тортинчоқликларидан доимо қийналадилар. Улар фақат ўзларига яқин олган дўстлари билангина очилиб – сочилиб гаплашиб кета оладилар.\nПаризод буржи аёллари учун ҳамма нарса зўр бўлиши керак. Улар ўртамиёна нарсаларни ҳушламайдилар ҳамд кўримсиз, киши этиборидан четда қолган жойларга сиғмайдилар. Шунингдек, мазкур бурж остида туғилган аёллар эркакларга ўзларини ожиза қилиб кўрсатмайдилар.\nОилани ва ўзларини ҳар томонлама таминлаб қўйиш эркакларнинг бурчи деб биладилар. Паризодларга эркаклар томонидан кўрсатилаётган ҳар қандай этибор муҳаббат асосига қурилган бўлиши керак.\nТоки эркаклар уларни аёл, фарзандлариниг онаси ва ёки ҳамиша кўмакка муҳтож эканликлари учун ғамхўрлик ёки муҳаббат кўрсатмасинлар. Паризод бурж вакиллари ўзларини ҳудди шундай тушунган эркакларни ниҳоятда қадрлайдилар.


ЎзА - Эктор Купер ҳамда ЎФАдаги техник қўмита ҳақида\nЭктор Купер ҳамда ЎФАдаги техник қўмита ҳақида\nёхуд аргентиналик мутахассиснинг юртимизга келиш қарори\n23 сентябрь санаси юртимиздаги спорт мухлисларига ёқимли хабарларни улашгани билан ёдда қолмоқда.\nБоиси бу куни ярим тунда дунёни зир титратган ва жаҳон чемпионатида энг яхши натижа қайд этган боксчиларимиз юртимизга қайтиб келди. Ғолиб спортчиларни Ислом Каримов номидаги Тошкент халқаро аэропортида кўп сонли ҳамюртларимиз шоду-хуррамлик билан кутиб олишди. Тўғрида, дунёнинг мана-ман деган чарм қўлқоп усталари иштирок этган бокс бўйича жаҳон чемпионатида терма жамоамиз энг яхши натижани қайд этади-ю қувонмай бўладими?!\nТушдан кейин эса Ўзбекистон футбол ассоциацияси томонлардан эсган ёқимли мужда юртдошларимиз қувончига қувонч қўшди. Зеро, футбол мухлислари кўпдан бери шу кунга қадар миллий терма жамоани бошқариб келган хорижлик мутахассис Эктор Купернинг истеъфосини кутишаётган, таъбир жоиз бўлса талаб қилишаётган эди. Айниқса, миллий терма жамоамиз ЖЧ-2022 саралашида дунё футболида деярли ўз ўрнига эга бўлмаган Фаластинга имкониятни бой бериши барчанинг сабр косасини тўлдирди...\nЎзи шундоғам аргентиналик мутахассиснинг Ўзбекистон миллий терма жамоасидаги фаолияти у қадар силлиқ кечмаётганди. Номдор мутахассис ўзбек футболи ва футболчилари учун мутлақо ёт услубни терма жамоага мажбурлаб сингдиришга уриндики, айнан шу ҳолат Куперга бўлган муносабатнинг кескин даражада салбий томонга ўзгаришига олиб келди. Ваҳоланки, терма жамоага аргентиналик мутахассиснинг тайинланишини мухлислар катта хурсандчилик билан қарши олишганди. Негаки бунгача мамлакат бош жамоаси на Абрамов, на Қосимов, на Бабаян билан кўзланган мақсадга эришди. Тўғри, Вадим Карленович бош мураббийлигида жамоа ҳужумкор ўйинлари билан мухлислар меҳрини қозонган эди. Аммо, Эронга қарши кечган ўйиндаги биргина хато ва аламли мағлубият Абрамовнинг истеъфога чиқарилиши учун етарли бўлганди ўша кезларда.\nБугун барча Эктор Купердан ранжимоқда ва бунга асослар етарли. Лекин, калтакнинг иккинчи учи ҳам борки, негадир бунга ҳеч ким аҳамият қаратмаяпти. Хўш, уни терма жамоа бошқарувига аслида ким ёки кимлар таклиф этишганди?! Ҳар ҳолда Купернинг ўзи ЎФА раҳбарияти эшигининг олдига ётиб олмагандир, “менга беринг термангизни”, деб. Бирон бир мутахассисни терма жамоа бошқарувига жалб этиш олдидан ўша вақтдаги футболимиз мутасаддилари дўппини бошдан олиб яхшилаб мушоҳада юритишган эдими? Савол кетидан савол чиқиб келаверади...\nКупернинг фаолияти ва у бошқарган жамоалар намойиш этган ўйин услубига эътибор қаратсак, аргентиналик мутахассисда ҳимоявий услубга мойиллик кучли эканлигини яққол кўриш мумкин. Ҳаттоки, таркибида Муҳаммад Салоҳдек ҳужумкор футболчиси бор Миср терма жамоаси ҳам унинг бошқарувида қарши ҳужумга таяниб ўйнарди. Таассуфки, айнан ҳимоявий услуб ўзбек футболига, айниқса, терма жамоа сафида тўп тепаётган ўйинчиларга мутлақо ёт. Бу эса жамоадаги ички муҳитга ҳам салбий таъсир қилмоқда. Наҳотки журналист ёки мухлиснинг ақли етган оддий ҳақиқатга ўша вақтдаги футболимиз “корчалонлари”нинг тафаккури етмаган бўлса. Ёки улар “хорижлик мураббийни сўраган эдингиз, мана сизга ўша хорижлик мутахассис” дея мухлисларнинг оғзини ёпмоқчи бўлишганми? Бу ҳам алоҳида ўрганиш талаб этадиган масала.\nБугун барча Куперни айбламоқда. Тўғри, “жамоа ютганда футболчилар ютади, акси бўлганда мураббий ютқазади”. Ўзбекистон терма жамоасининг Фаластинга имкониятни бой беришида асосий айбдор – мураббий.\nВа ниҳоят Куперга кетиш паттаси тутқазилди, аммо бу қарорни қабул қилиш ЎФА учун жуда ҳам қимматга тушгани рост. Норасмий маълумотларга кўра аргентиналик мутахассис билан шартномани бекор қилиш учун бизникилар 5 миллион доллар компенцация таклиф қилишган, у эса 7 миллион сўраган. Якуний қарор қанча суммага келишилгани бизга қоронғу, бироқ бу озмунча маблағ эмас. Алам қиладиган томони Эктор Купер бу маблағни ишлаб, жамоада ижобий ўзгаришлар амалга ошириб эмас, балки ишламасдан қуртдек санаб олмоқда... Бу маблағни ўзбек футболи инфратузилмасини мустаҳкамлаш ёки болалар футболига сарфлаганимизда эртага ортиғи билан қайтар эди.\nСир эмаски, ҳар қандай мутахассис ўз услубига эга ва у янги жамоасига ўз қарашлари, ғоясини сингдиришга ҳаракат қилади. Бу замонавий футболдаги нормал ҳолат. Ҳаттоки бип-бинойидек ўйнаб турган Европанинг гранд клублари ҳам бош мураббийни алмаштирадиган бўлса, тактикани ҳам ўзгартиришга мажбур бўлади. Худди шундай ҳолат ўзбек футболида ҳам кузатилди, Купер ҳам ўз қарашларини сингдиришга интилди холос. Бунда ҳеч қандай салбий жиҳатни кўрмаяпман. Аммо, лекин, бироқ...\nКуперни терма жамоага чақиришдан аввал ўша вақтдаги ЎФА раҳбарияти бу жиҳатга алоҳида эътибор қаратиши лозим эди. Бунинг учун эса ЎФАда техник қўмита ўз фаолиятини тўғри ташкил этиши талаб қилинади. Бу қўмита терма жамоага тайинланадиган ҳар бир бош мураббий номзодини обдон ўрганиши, турли ёш тоифаларидаги терма жамоалар деярли бир хил тактикада тўп тепишини назорат қилиши талаб этилади. Афсуски, бизда бу механизм умуман ишламаяпти.\nҚўпол бўлса ҳам бир ҳақиқатни тан олиш керак, фақат Ўзбекистонда ҳар бир терма жамоа бош мураббийи ўз ўйин услубига эга ва ўз қарашларига мослаб жамоасини қуради. Натижада бир-биридан кескин фарқ қиладиган икки хил услубда ўйнаб келган ёш, иқтидорли футболчи мамлакат бош жамоасига дарҳол киришиб кетолмайди. Оқибатда ўзбек футболида янги номларнинг порлаши муаммога айланаверади. ЎФАда эса техник қўмита на раҳматли Мираброр Усмонов даврида, на ундан аввал тайинли ишлаган. Умид Аҳмаджонов даврида бу қўмитанинг фаолияти деярли тугатилди. Бу эса натижаларда ҳам ўз аксини топмоқда. Энди биз учун қитъа чемпионатларининг финал босқичига чиқиш ҳам жиддий муаммога айланиб қолмоқда, жаҳон чемпионати ҳақида гапирмасак ҳам бўлади. Хўш, бунинг учун кимдир жавобгарликни ўз зиммасига оладими?\nНиҳоят ЎФАнинг янги раҳбарияти ўз вақтида ва оқилона қарорни қабул қилди. Ҳар ҳолда “поезд кетиб бўлмасдан” унинг локомотиви алмаштирилди. Ишқилиб бу ўзгариш яхшиликка хизмат қилсин ва ўзбек футболи яна ўзининг аввалги мавқеини тикласин. Шунга умид қиламиз.


Хорижга 300 миллион долларлик калий ўғити сотилган\nДеҳқонобод калий заводи ўтган ўн йиллик фаолияти давомида 30 дан ортиқ хорижий мамлакатга 300 миллион долларлик калий ўғитини экспорт қилган.\ndaryo.uz нашрининг ёзишича, завод 2010 йил август ойида ўз фаолиятини бошлаган бўлиб, завод айни кунга қадар 1,5 миллион тоннадан ортиқ калий хлорид сотган. Экспорт ҳажмининг 50 фоизи Жануби-Шарқий Осиё мамлакатларига тўғри келади.\nМаълум бўлишича, 2020 йилнинг июнь ойида Индонезияда бўлиб ўтган конкурсда “Деҳқонобод калий заводи” АЖ ушбу мамлакатга 70 минг тонна калийли ўғитларни экспорт қилиш бўйича ғолиб бўлди. Бугунги кунда маҳсулотни юклаш ишлари бошланган.\nЎзбекистонда ишлаб чиқарилаётган калий хлоридга хорижда талаб кўпайган ва заводнинг экспорт географияси ҳам кенгайган. Шу йилнинг иккинчи чорагидан бошлаб маҳсулотлар Европа мамлакатлари – Украина, Латвия, Литва, Грузия, шунингдек, Япония бозорига экспорт қилинмоқда.


Спорт аввало масъулият, меҳнат ва интизом талаб этади\nШу кунларда Тошкент вилояти Бўстонлиқ туманининг тоғли ҳудудидаги "Ширинбулоқ" спортбазасида ёш қиличбозлар учун ташкил этилган анъанавий ўқув-йиғин машғулотларида Андижонлик иқтидорли қиличбоз қиз — Маржона Усманова билан суҳбатлашдик.\nУ айни дамда қиличбозлик бўйича олдинда бўладиган нуфузли турнирларга пухта тайёргарлик кўрилаётгани ҳақида сўзлаб берди.\nЎн беш ёшли Маржона Усманова қиличбозликнинг рапира йўналишидаги кадетлар терма жамоаси аъзоси, республика Чемпионатлари ва Кубоклари ғолиб ва совриндори Ўрта Осиё чемпиони (2018 й.).\n– Маржона айтингчи ҳозирда сиз қатнашаётган аъанавий йиғин сиз учун нима билан аҳамиятли?\n– Бугун узоқ танаффусдан сўнг биз орзиқиб кутган одатий, жамоавий ўқув йиғин машғулотларини бошладик. Бундан жудаям хурсандман. Айниқса илк маротаба тоғли ҳудудда, тоза ҳаво ва ажойиб табиат бағрида ўтказилаётган машғулотлар бизга яна ҳам руҳий тетиклик ва куч-қувват бағишламоқда. Мураббийларимиз машғулотлар жараёнида бизга қиличбозлик спорт турининг ўзига хос сирлари ва махсус усулларини ўргатишмоқда.\n− Қиличбозликни нима учун яхши кўрасиз?\n− Чунки мен учун бу энг жозибали ва қизиқарли спорт тури бўлиб, қиличбозликда асосан диққатни жамлаш ва эпчилик, аниқлик ва тезлик билан ғалабага эришиш муҳим дея таъкидлайди устозларимиз.\n– Карантин даврида ўтказилган онлайн машғулотлар ва биринчи онлайн мусобақа хақида гапириб берсангиз.\n– Барча спортчилар қаторида биз ҳам пандемия сабабли карантин даврида ўз уйимизда мустақил ҳамда онлайн тарзда шуғулланишимизга тўғри келди. Албатта, мураббийларимиз томонидан олиб борилган масофавий онлайн машғулотлар мен учун жуда қизиқарли кечди.\nБиринчи Республика онлайн кубоги мусобақасида эса бизнинг техник тайёргарлик кўрсаткичларимиз синовдан ўтказилганда мен хали бу борада яна ҳам кўпроқ ишлаш ва машқ қилишим кераклигини билиб олдим. Ҳозир айнан қиличбозликнинг тактик ва техник усулларини ўзлаштиришга жиддий ёндашмоқдаман.\n− Шу кунгача спортда эришган ютуқларингиз учун кимга рахмат айтмоқчисиз?\n– Албатта, менга энг кўп меҳнати синган мураббийим Вахобжон Мурдасов, мени қўллаб-қувватлаб келаётган ота-онамдан чексиз миннатдорман.\nШунингдек, биз каби ёш спортчилар учун яратилган барча яхши ва қулай шароитлар учун, аввало Юртбошимиз, ЎзР Жисмоний тарбия ва спорт вазирлиги, Қиличбозлик федерацияси ҳамда барча мураббийларимиз ва спорт шифокорлари, ошпазларга ҳам катта рахмат айтаман.\nСуҳбатни Муборак Якубова олиб борди.


Мумбай ҳужуми қурбонлари хотирланмоқда\n15 май 2021, Тошкент вақти: 13:24\nҲиндистонда бундан бир йил аввал Мумбай шаҳрида содир этилган террор ҳужуми қурбонлари хотирланмоқда.\n2008 йилнинг 26 ноябр куни 10 нафар жанггари Ҳиндистоннинг иқтисодий маркази ҳисобланган Мумбай шаҳрида темир йўл вокзали, иккита меҳмонхона ва яҳудийлар марказига ҳужум қилган эди. Жанггариларни бартараф этиш амалиёти эса уч кунга чўзилган ва террор ҳужумлари оқибатида 160дан зиёд фуқаро нобуд бўлган эди.\nАйни пайтда Мумбай шаҳрида террор хуружи қурбонлари хотирасига бағишлаб турли тадбирлар, жумладан, хавфсизлик кучлари ва ҳарбий техника паради ўтказилди.\nҲиндистон парламенти депутатлари, ўз навбатида, фожиа қурбонлари хотирасига бир минут сукут сақладилар.\nҲужум уюштирган жанггарилардан тўққиз нафари хавфсизлик кучлари томонидан отиб ўлдирилган, бир жангари эса қўлга олинган. Муҳаммад Ажмал Касаб исмли ушбу шахс июл ойида бўлиб ўтган маҳкама жараёни чоғида ўз айбига иқрор бўлган эди.\nШунингдек, чоршанба куни Покистон суди Мумбай шаҳрида содир этилган террор ҳужумларига алоқадорликда гумон қилинган етти шахсга айблов эълон қилди.


“АРДОҚЛАНДИ ҚАДР-ҚИММАТИМ” Шунингдек\nГлавная / Шунингдек / “АРДОҚЛАНДИ ҚАДР-ҚИММАТИМ”\nАна шу эзгу мақсад муддаони кўзлаб мамлакатимизда амалга оширилаётган хайрли ишлар, айниқса, кейинги бир йил ичидаги белгиланган аниқ чора-тадбирлар халқимиз дилида чексиз миннатдорчилик, мамнуният туйғуларини жўш урдирмоқда.\n2017 – Халқ билан мулоқот ва инсон манфаатлари йили Давлат дас-тури доирасида бошланиб, узлуксиз давом этаётган амалий ишлар юртдошларимиз ҳаётидаги ижобий ўзгаришларга, айни пайтда уларнинг эртанги кунга ишончи ортиб, ижтимоий фаоллиги кучайишига замин яратмоқда.\nЎзбекистон Республикаси Президенти Шавкат Мирзиёевнинг Олий Мажлисга Мурожаатномасида таъкидлаганидек, қисқа муддатда қанча-қанча одамнинг йиллар давомида ҳал этилмаган муаммолари ечилгани Ўзбекистонда халқ ҳокимияти номига эмас, амалда жорий этилаётганини кўрсатмоқда. Бу эса ўз навбатида одамларнинг розилигини таъминлашга хизмат қилаётир.\nАна шундай ибратли ишлардан бири– фуқароларнинг конституция-вий ҳақ-ҳуқуқларини тўла рўёбга чиқариш, қадр-қиммати, шаънини ҳимоя қилиш билан боғлиқ тадбирлардир.\nАйниқса, юртимизда узоқ йиллар давомида истиқомат қилиб, лекин фуқаролиги бўлмаган элдошларимиз фуқароликка қабул қилиниб, Ўзбекистон паспорти топширилаётгани қонунийлик, инсонпарварлик ва ижтимоий бағрикенгликнинг амалдаги ёрқин ифодаси бўлди.\n– 2018 йилни кутиб олиш арафасида Президентимиз Фармони асосида Ўзбекистон Республикаси фуқаролиги берилган бир гуруҳ хоразмлик элдошларимизга паспорт топшириш тантаналари ўзига хос байрамга айланди, – дейди Хива шаҳар ИИБ миграция ва фуқароликни расмийлаштириш бўлинмаси бошлиғи Мансурбек Ғоипов. – Улар қаторида хивалик-лардан 13 нафар киши кўпдан орзу қилган мақсадига эришиб кўпчилик қатори диллари қувончга, фахр-ифтихорга тўлди.\n– Туркманистонинг Тошҳовуз вилоятидан Хивага келин бўлиб тушганимга 23 йил бўлди, - дейди Чинобод қишлоғида яшовчи Амина Жуманиёзова. – Турмуш ўртоғим билан бир ўғил, икки қизни тарбиялаб бахтли ҳаёт кечирмоқдамиз. Лекин очиғи, фуқаролигим йўқлиги юрагимда армон эди. Ўзбекистон фуқароси бўлишни ҳавас қи-лардим. Президентимизнинг ғам-хўрлиги боис бу орзуим ҳам ушалди. Мингдан-минг раҳмат!\nКўнглида миннатдорчилик туй-ғулари тўлиб-тошиб турган аёлнинг сўзларини тинглаб беихтиёр Навоий ҳазратларининг\nКимки бир кўнгли бузуқнинг\nхотирин шод айлагай,\nОнча борким Каъба вайрон\nбўлса обод айлагай,\nдеган сатрлари ёдга келади.\n– Янги йил мен ва оиламдагилар учун қўша қувонч, қўша шодиёна бўлди, – дейди Хива туманидаги Соёт қишлоғида яшовчи Зулфия Аҳмаджонова.– Тақдир тақозоси билан 1994 йилда Қирғизистондан келин бўлиб тушдим. Оиламиз билан бахтли турмиш кечирмоқдамиз, ҳамма шарт-шароитлар етарли. Меҳнат фаолиятимни фермер хўжалигида олиб бораяпман. Бу ғамхўрликдан бошим осмонга етди. Инсон қадри улуғланаётган мамлакатда яшаётганимдан беҳад шодман. Шу юрт равнақига ўз меҳнатим билан ҳисса қўшиш-- эзгу ниятим. Яна бир нарсани алоҳида қайд қилишни ҳоҳлайман. У ҳам бўлса Ўзбекистонинг қўшни Турк-манистон, Қирғистон, Қозоғистон, Тожикистон ва бошқа давлатлар билан дўстлик ва ҳамкорлик алоқалари, борди-келдилар, автобуслар қатнови йўлга қўйилаётгани айниқса, барчамизни хушнуд қилди. Бу тарздаги ҳамжиҳатлик барқарор бўлсин!\nБу хил истакларни Ўзбекистон фуқаролигига мушарраф бўл-ган Азиза Раҳимова, Бахтиёр Матёқубовлар ҳам қувона-қувона изҳор этишди.\n– Энди менга барча йўллар, имкониятлар очилди, –дейди фуқаролик мақомига эришган Хива шаҳар «Калта минор» маҳалласида яшовчи Б.Матёқубов. – Россияда ўқиб олий маълумот олганман. Ниятим у ердаги танишларим ҳамкорлигида янги технологияларни олиб келиб, тадбиркорликни йўлга қўймоқчиман. Яратилган шарт-шароитлардан мамнун тарзда, ишончни албатта оқлайман. Энг муҳими армонларимиз ушалди. Ўзбекистоннинг тўлақонли фуқароси сифатида сайлаш ҳуқуқидан, Конституциямизда ифода этилган ҳуқуқ ва эркинлик-лардан тўла баҳраманд бўлдик.\nФуқаролик паспортини қўлида ушлаб, кўзда қувонч ёши балқиб турган бу ва бошқа элдошларимизнинг ҳаяжони, дил изҳорлари беихтиёр шеърий сатрларга кўчди.\nПаспорт – фуқаролик ҳужжати,\nҚўлга олдим. Кўзларимда ёш.\nЎксик дилим ёритди қуёш.\nШак- шубҳасиз йўқдир баҳоси,\nАхир тенглар ичра тенгликнинг.\nБу мурувват, бу чексиз сийлов,\nМинг шукрки, гарчи эгним бут,\nМинг шукрки ,дастурхон тўкин.\nЯширмайман, кўнгил тўрида,\nАччиқ бир дард яшарди лекин.\nБор эсам-да гарчи сафларда,\nБир армондан бошим хам эди.\nХудди бордек юракда кемтик,\nГоҳ яширин кўзда нам эди.\nОрзуларим, мана ушалди,\nАрмонимдан асар йўқ энди.\nУмр йўлимга иқбол тўшалди,\nКўксим осмон, кўнглим тўқ энди.\nҚай манзилда туғилганиммас,\nКимга меҳр берганим муҳим.\nБу тупроқ мен учун муқаддас,\nШу замин-ла пайваста руҳим.\nТаърифлашга сўз ожиз бугун,\nДил қувончим, бу хушнуд оним.\nШу ватанга бахшида жоним!


Файзулло ҲАСАНОВ: «ПРОФЕССИОНАЛ ҲАКАМ УЧРАШУВ ВАҚТИДА БАРЧАСИНИ УНУТАДИ»\nугунги кунда Ўзбекистонда спорт соҳаси жадал ривожланиб, шаклланиб бормоқда. Шу билан бирга футбол соҳасида ҳакамларимизнинг қозонаётган муваффақиятларини кўриб, кўзимиз қувнайди. Футболда ҳакамлар устидан назорат қилувчи инспекторларнинг ҳам бунда ҳиссалари катта рол бажармоқда. Бугунги суҳбатимизда кўп йиллар ҳакамлик соҳасида ишлаб, эндиликда Ўзбекистон Биринчи Лигасида назоратчи сифатида фаолиятини бошлаган наманганлик олий тоифали ҳакам Файзулло Ҳасановдан қизиқтирган саволларимизга жавоб оламиз.\n- Ҳакамлик килишингизга нима туртки бўлган?\n- 1996-йилгача ёшлар ташкилотларида ишладим, кейинчалик Наманган вилояти хокимлигининг жисмоний тарбия ва спорт қўмитаси раиси устозим Ш.А.Қорабоев мени ушбу ташкилотга ишга таклиф қилдилар. Бинода Наманган вилояти футбол федерацияси ҳам иш юритар эди. Вилоят футбол федератцияси масъул котиби Ришат ака Биляловга сафар ҳужжатларини тайёрлаш, жадваллар тузиш ва бошқа ишларда ёрдам берардим. Шу ишлар билан Ўзбекистоннинг элита хакамлари наманганлик В.В.Басалаев, И.В.Нехочин, Т.Насибуллаев ва Ш.Арслоновлар билан яқиндан танишдим. Бир куни Р.А.Билялов Файзулло сен спорт билан шуғулланасан ҳамда хужжат ишларини билсанг, ўзингни профессионал ҳакамлик соҳасида синаб кўрмайсанми? дея таклиф билдирдилар. Таклиф ёмон эмасди. Ўйлаб кўрдим ва ўзимни шу соҳа билан банд этишга қарор қилдим. Ш.А.Қорабоев билан маслахатлашганимда мендан қандай ёрдам керак бўлса ёрдам бераман дея оқ фотиха бердилар. Ҳакамлик соҳасидаги фаолиятимни шу тарзда бошладим.\n- Биринчи ҳакамлик қилган ўйинингизни эсга оласизми?\n- Албатта, 1996 йил ёзларида 2-лига вилоят биринчилигида «Чортоқ» - «Ёшлик» ўйинида устозларимдан бири Лутфулло Арслановга қанот ҳаками сифатида ёрдам берганман. Дебютим ҳеч качон ёдимдан чиқмайди.\nФайзулло Ҳасанов ўртада ҳакамлик вазифасини бажаряпти\n- Оилангизни асосан спортчилар оиласи дейишади.\n- Маҳалламизда кичиклигимдан тўп тепиб, қанчадан-қанча ойналарни синдирганман. Болаларим соғлом, оиласига ватанига етук инсон бўлиб етишсин дея қизларимни кичиклигидан спортга жалб этдим. Меҳнатларим бежиз кетмади, фарзандларим билан бирга бир қанча мусобақаларда фаҳрли ўринларни қўлга киритдик. Жумладан, қизим Ҳасанова Наима шахмат бўйича кўплаб Республика микёсидаги мусобақаларда совринли ўринларни эгаллади. Яна бир қизим баскетбол, кенжа қизим Махлиё эса негадир Дзюдо спорт турини танлади. Ўглим Мухаммад Али эса ҳозирда футбол билан шуғулланяпти.\n- Спортнинг яна қайси турлари билан шуғулланасиз?\n- Кичиклигимдан футбол, бокс, стол тенниси ва санъат соҳасига қизиқиб келганман. Мактаб давридан санъат бўйича ўтказиладиган тадбирларда қолдирмасдан қатнашардим. Негадир бўш қолишни ёктирмайман. Наманган политехникумида ўқиб юрган давримда, қиш фасли ҳафтанинг бир кунини тонгда «марш-бросок» ўтказишга сарфлардим. Спорт ва санъат соҳасига меҳрим ўзгача бўлгани сабаб ҳарбий ҳизмат чоғида футбол, бокс ва турли саънат мусобақаларида қатнашардим. Ҳаваскор боксчи бўлганман, бокс мусобақасининг бирида татаристонлик шеригимни чапақайлигим эвазига нокаутга учратгандим. Ажойиб дамлар эди.\n- Сизда спорт ўйинларида олиб борувчилик, яни шарҳловчилик қилиш қобилиятингиз борлигини ҳам яхши биламиз.\n- Республикамизда биринчи маротаба, 1996-йилдан бошлаб, катта теннис бўйича Ҳалкаро мусобақалар ўтказила бошланган. Мусобақаларни ўзбекча, русча ва инглизча олиб бориш керак эди. Бошловчиликга театр актёрларини жалб қилишган, лекин уларда спортча олиб бориш қийин кечганлиги туфайли устозим Ш.А.Қорабоев ва М.И.Кензинлар билан туни билан мижжа қоқмасдан сценарий тузиб чиқардик. Камина ўзбекчада Марат ака эса русча тилда шарҳлашни репетиция қилардик. Кейинчалик, Наманган шаҳрида ўтказилган шахмат бўйича Жахон Чемпионати саралаш босқичи ва бирқанча нуфузли мусобақаларни олиб бордик. 2000 йили Наманганда ўтказилган «Универсиада» ва «Баркамол авлод учун» мусобақаларида ҳатто дам олмасдан ҳам мехнат қилган кунларимиз бўлган. Хозирда, Наманганда ўтказиладиган барча мусобақаларда устозларим билан бирга тузган сценарий андозасидан фойдаланилади.\n- Республикамизда таниқли ҳакам сифатида оммага танилдингиз.\n- Ҳа, профессионал хакамлик фаолиятимда кўплаб устозларнинг ўгитларини олиб келдим. Касбимга жиддий ёндошдим, ҳакамлик даврида қўпол хатоларга йўл қўймадим деб ўйлайман. Устозларим А.М.Коваленко, Н.Р.Лутфуллин, Б.Б.Хайдаровларнинг футбол қонун-қоидаларини мукаммал ўргатишганини бунга сабаб деб тушунаман. Устозларимга барчаси учун чуқур миннатдорчиликимни билдириб ўтаман.\nФайзулло Хасанов (чапда), Акмал Раҳимов, Азиз Асимов Олий Лига учрашувини бошқаришга тайёргарлик кўришмоқда.\n- Олий лига ва Биринчи лигадаги хакамлик савияси кай даражада деб уйлайсиз?\n- Ҳукуматимиз томонидан замон талабларига жавоб бера оладиган ЎФФ биноси, барча ёшдаги терма жамоаларга ўқув-йиғин машғулотларини ўтишлари ҳамда нуфузли мусобақаларга таёргарлик кўриши учун спорт марказлари қурилиб ихтиёрларига топширилди, МОҚ биноси ва ҳакамлар, инспекторлар тайёрлаш мактаби иқтидорли мутахассислар билан тўлдирилиб, ҳозирга қадар ушбу мактабнинг кўплаб битирувчи ҳакам ва инспекторлари Халқаро, Ўзбекистон Чемпионати ва Биринчиликларида муваффақиятли фаолият юритмоқдалар. Жорий йилдан инспекторлик вазифасида ишлаяпман, айни пайтда ҳакамлар ўртасида катта рақобат мавжуд. Ўйинда қўпол хатога йўл қўймадингиз, яхши ҳакамлик қилдингизми, демак ЎФФдаги мутахассислар томонидан рейтингдаги ўрнингизда юқорилаб борасиз. Футбол оламида хар мавсум янги ўзгаришлар рўй бермоқда, ҳакамлар ва инспекотрларнинг малакаларини ошириш ўқув-йиғинларида ўзбекистонлик ФИФА инструкторлари Ф.Абдуллаев ва В.Цейтлинлар турли ўйинлардан видео лавҳаларни тайёрлаб барчамизга етказиб беришади. Ўзбекистонда ҳакамлик савияси йилдан-йилга юқорилаб бормоқда. Нуфузли мусобақаларда юртдош ҳамкасбларим Равшан Эрматов ҳамда Ҳамидулло Расуловларни номларини эшитганимда фаҳрланиб, ғурур билан уларга муҳлислик қиламан.\n- Қайси ҳакамларни кумирингиз деб биласиз?\n- Ҳакамлик сирларини сидқидилдан ўргатган Узбекистон футболида ном колдирган ва хозирда фаолият юритаётган барча катта устозларимизга уз миннатдорчилигимни билдираман. Мана шулар менинг кумирларим бўлишади. Кўпинча мухлислар мени италиялик Роберто Розеттига қиёслашади.\n- Сизни асосан ён канот ҳаками сифатида кўп кўрганмиз.\n- 2007 йилда ФИФА томонидан бош ҳакамлар фақат майдонда ён ҳакамлар эса фақат ён томонларда ишлаши ҳақида қарор қабул қилинган. Шундан буён фақат ён қанотда хакамлик вазифасини бажардим.\n- Уйин вактида бош ҳакам ва қанот ҳаками бир - бирини кандай тушуна олади?\n- Футбол қонун-қоидаларига асосланиб, хар бир бўлажак ўйин олдидан ҳакамлар ва инспектор иштирокида учрашувни ўтказиш юзасидан йиғилиш ўтказилади. Ёрдамчи ҳакамларнинг байроқчаларида маҳсус сигнал берувчи тугмача жойлашган, уйиндан ташқари ҳолат ёки бошка ҳолатга йўл қўйилса тугмача дарҳол босилади ва бош ҳакамнинг юқори қўл қисмида ўрнатилган мослама «вибрация» беради. Шунингдек, ҳакамларнинг барчаси қулоқларига ўрнатилган радио алоқа орқали ҳам бемалол бир-бирини тушунишлари, гаплашишлари мумкин.\nФайзулло Хасанов ён қанот ҳақами вазифасини бажармоқда\n- Шогирдларингиз хақида ҳам бироз тўхталиб ўтсангиз\n- Ҳаётда хушчақчақ инсонман, кўплаб ёш ҳакамлар устоз дея мурожаат этишади, уларга қўлимдан келганча фойдали маслахатлар бераман. М.Мажидов, Р.Фозилов, аёллар футболи хаками наманганлик Э.Миробидова, жароҳат сабаб хозирда даволанаётган Р.Ғофуров, А.Ражаббоев, Россия давлатига кўчиб кетган А.Бекчинтаевлар шулар жумласидан.\nФайзулло Ҳасанов шогирдлари билан бирга машғулот ўтказмоқда\n- 2014-йилги Ўзбекистон Чемпионатида сизнинг ҳаракатларингизни Республиканинг таниқли инспекторларидан бири А.В.Попов 10 балл билан баҳолаганди\n- Ҳа, «Металлург» - «Машъал» уйинида шундай бўлган. Биласизми? Хар бир уйиндан олдин инспекторлар хакамлардан соғлиги, унинг кайфияти ва оилавий ҳолатини сўрашади. Учрашув вақтида профессионал ҳакам барчасини унутиб, фақат диққатни ўйинга каратиши кераклигини қайта-қайта эслатиб ўтишади. Бекободдаги учрашувда ҳам шу ишларни амалга оширдим, вазифамни аъло даражада адо этишга ҳаракат қилгандим. Ўйиндан сўнг назоратчи А.В.Попов ҳаракатларимни 10-балл билан баҳолаганини айтган, очиғи бундан жуда хурсанд бўлганман.\n- Файзулло Ҳасанов ҳозирда Биринчи Лига учрашувларида инспекторлик касбини бажаряпти. Ҳўш, ушбу касбга қай тариқа кириб келдингиз?\n- 2014-йил декабрда ЎФФдан Наманган Вилоят Футбол Федератциясига инспекторлик марказига ўқишга таклиф қилишди. Маълум сабабларга кўра ўша йилда таклифга ижобий жавоб қайтаролмадим. Лекин, «ҳечдан кўра-кеч» қоидасига риоя қилиб 2015-йилнинг декабрида ўқишни битириб назоратчи лицензиясига эга бўлдим. Буни бир сўз билан тушунтириб бўлмайди, кундузи билан таълим олиб, монитордаги уйинларни таҳлил қилиш билан бирга уйга 2та 3тадан вазифа бериларди, вақт алламаҳалгача топширилган вазифани бажарардик. Бунда уз билимларини аямасдан ургатган устозим А.В.Поповга чукур миннатдорчилигимни билдираман. Мана, бу йилда ўтган имтихонларни муваффақиятли топшириб, инспекторлик касбини бошладим.\n- МТЖнинг ҳозирдаги таркиби тарихдаги энг кучлиси дея ҳисобланмоқда. Футболчиларимиз олдиларида турган икки жиддий рақиб Эрон ва Хитой қаршилигини енга олишадими?\n- Ишонинг, нафақат мен, барча юртдошларимизнинг фикри бир хил. Ўзбекистон терма жамоаси ЖЧ-2018 йўлидаги барча рақибларни доғда қолдириб Россияга йўл олишади.\n- Мухлисларга тилакларингиз\n- Биласизми, бизнинг футбол мухлислари дунёдаги энг қизиққон мухлислар сирасига киришади. Мухлисларимиз борки стадионларимизда футбол учрашувлари ўтказилади. Уларга тилакларим доим жамоаларини қўллаб - қувватлашсин, мухлисликдан чарчашмасин.\nСуҳбат сўнгида Файзулло Ҳасанов мухлисларга илиқ тилакларини билдирди\nҲасанов Файзулло Лутфиллаевич\n1966 йилда Наманган шахрида туғилган\nМаълумоти: Олий, НамДУнинг спорт йўналишини таъмомлаган.\nРасмий ўйинларда ҳакамликни 1996-йилдан бошлаган. 2000-йилдан Ўзбекистон Биринчилиги ва Олий Лига баҳсларида ҳакамлик вазифасини бажарган.\n2015-йили Республика ҳакамлар ва инспекторлар тайёрлаш мактабида ўқишни якунлаб инспектор лицензиясига эга бўлди.\n2016-йилдан Ўзбекистон биринчилигида 12дан ортик ўйинларда инспектор вазифасида ишлаб келяпти.\nЯнги йил таътили вақтида талабаларга темирйўл чипталари чегирма билан сотилади\nОТМ коллеж ва лицейлар талабалари янги йил таътили вақтида темирйўл чипталарини ярим баҳода сотиб олиш имконига эга бўлдилар.\nҲАСАНОВ ҲАКАМ Файзулло УЧРАШУВ УНУТАДИ» ВАҚТИДА БАРЧАСИНИ «ПРОФЕССИОНАЛ


Йилнинг илк ўйинида ҳакамлик можароси, чемпионлик интригаси ўлмоқда\nДушанба, 03 Январ\nАрбитр «Ман Сити»га ёрдам берди, «Арсенал» мавсумдаги энг яхши ўйинларидан бирида ғалабани қўлдан чиқарди, «Челси» ва «Ливерпуль» ўйинида «Сити» ютди.\nАрсенал – Манчестер Сити 1:2 (1:0, 0:2)\nГоллар: 1:0 – 31 Сака, 1:1 – 57, пенальти Маҳрез, 1:2 – 90 Родри.\nАрсенал – Рэмсдейл, Томиясу, Уайт, Габриэл, Тирни, Мартинелли, Сака (Эл-Ненни, 84), Эдегор (Ҳолдинг, 63), Парти, Чака, Ляказетт (Смит-Роу, 71).\nМанчестер Сити – Эдерсон, Жоау Канселу, Рубен Диаш, Лапорт, Аке, де Брюйне, Родри, Бернарду Силва, Маҳрез, Габриэл Жезус (Гундоған, 63), Стерлинг.\nОгоҳлантиришлар: Чака (55), Габриэл (57), Сака (63), Холдинг (68), Родри (90), Бернарду Силва (90).\nЧетлатиш: Габриэл (59).\nАнглияда Янги йил Рождество каби аҳамиятли байрам эмас, шу туфайли 1 январь куни маҳаллий вақт билан соат 12:30даёқ «Эмирейтс» стадионида премьер-лиганинг айни вақтдаги энг яхши жамоалари — «Арсенал» ва «Манчестер Сити» майдонга тушишди.\nАПЛда қаторасига тўрт ғалабадан иборат серия қайд этган «канонирлар» ўзлари учун жонажон тўртинчи ўринга кўтарилиб олишди. Микель Артета жамоаси мавсум стартидаги уч ўйинда мағлубиятга учрагач («Брентфорд»га 0:2, «Челси»га 0:2, «Сити»га 0:5) ўзига келиб олди ва кейинги 16 ўйинда фақат уч бор мағлуб бўлди. Жамоанинг сўнгги йиллардаги етакчиси ва сардори Пьер-Эмерик Обамеянг эса клубдаги ўрнини йўқотган, «Арсенал» ҳужумида бутунлай бошқа футболчилар асосий ишларни бажаришмоқда.\n«Манчестер Сити»нинг кучи ва формаси ҳақида ортиқча гапиришга ҳожат йўқ. Премьер-лигада «шаҳарликлар» қаторасига 10 ўйинда очко йўқотмаганди. Ҳатто «Ливерпуль» ва «Челси» каби кучли рақиблар ҳам турнир жадвалида катта фарқ билан ортда қолдирилган.\nБу ўйинда лондонликлар жамоасини Альберт Стуйвенберг бошқариб турди: Артетанинг ковид учун топширган тести мусбат натижа берган. Лекин «Арсенал» футболчилари юқори спорт формасида эди. Жамоа етакчиларидан фақат Эмил Смит-Роу захирада қолди, у сўнгги уч турда захирадан ўйинга қўшилган ва уч ўйинда ҳам гол урган. Стартда тушган охирги ўйинида ҳам ушбу ёш яримҳимоячи майдонни голсиз тарк этмаганди («Манчестер Юнайтед»га).\n«Манчестер Сити»нинг ҳар қандай таркибини оптимал деб аташ мумкин. Яқинда уйига босқинчилар тушган Жоау Канселу ҳам майдонда эди. «Биз бўлиб ўтган воқеадан шокка тушдик. Ҳаммамиз Жоауни қўллаб-қувватлаймиз, унинг ўзи ўйнашга тайёрлигини айтди», деди ўйиндан олдин Пеп Гвардиола.\n«Сити» ўйинни майдон эгаларига хос тарзда бошлади. АПЛ пешқадами дастлабки 10 дақиқаликда бир неча бор гол уришга яқин келди, аммо «Арсенал»га омад кулиб боқди. Ёш «канонирлар» ўйинда вазиятни ўзгартира олишди. Габриэл Мартинелли, Букайо Сака ва Мартин Эдегор тез-тез Англиянинг энг кучли ҳимоясини ёриб ўтиб, жарима майдонига ёриб кира бошлашди. Шундай вазиятлардан бирида бош арбитр Стюарт Атуэлл Эдерсоннинг Эдегорга нисбатан қоида бузишига эътибор қаратмади. Бу вазиятда норвегиялик футболчи жарима майдони ичида Ляказеттнинг узатмасидан кейин тўпни олдинга ташлашда кучлироқ тепиб, тўпни ўзидан узоқлаштириб юборди, унинг қаршисидан Эдегор чиқди. Видеотакрорда тўқнашув вақтида дарвозабон рақибнинг оёғига текканини кўриш мумкин. Аммо ҳакам видеотакрордан кейин ҳам пенальти белгиламади.\nГвардиоланинг шогирдининг жамоаси кучли прессинг қилишга ўтди ва майдоннинг «Сити» дарвозаси жойлашган қисмида тез-тез тўпни олиб қўя бошлади. 31-дақиқада лондонликлар ҳужум чизиғи вакилларининг ишончли ҳаракати ниҳоят самара келтирди. «Канонирлар»нинг тезкор ҳужуми вақтида Киран Тирни қанотдан тўпни Сакага аниқ етказди ва у ерлатиб йўллаган зарбаси билан ҳисобни очди. Бу ушбу ёш яримҳимоячининг мавсумдаги олтинчи голи бўлди. Англиялик футболчи ўтган мавсум давомида чемпионатда беш гол урганди.\nЛекин «Арсенал» танаффусгача фарқни ошира олмади. Танаффусдан кейин эса «Манчестер Сити» тезда вазиятни ўнглади. 54-дақиқада Бернарду Силва рақиб жарима майдонида Гранит Чакани алдаб ўтди. Лекин у мувозанатни йўқотаётганида швейцариялик футболчи унинг футболкасидан тортиб қолди, меҳмонлар яримҳимоячиси барибир газонга йиқилди, ҳакам ўйинни давом эттириш кераклигини кўрсатди, аммо видеотакрордан кейин қарорини ўзгартирди — такрор Силва тўпни ва мувозанатни йўқотишга улгургани, Чаканинг ҳаракати эса ортиқча бўлганини кўрсатди. Риёз Маҳрез аниқ ва кучли зарба бериб, Аарон Расмдэйлга имкон қолдирмади.\nКейинги икки дақиқада майдон эгаларининг ғалаба учун имкониятини йўққа чиқарган эпизодлар бўлиб ўтди. Эмерик Лапорт тўпни дарвозабонига қайтаришда хатога йўл қўйди, тўп Эдерсон устидан ўтиб бўш дарвоза томон йўл олди. Фақат Натан Акенинг улгуриб, подкат қилиши голдан қутқарди, қайтган тўпни эса Мартинелли бўш дарвозага киритиб юбора олмади.\nБу вазият такрорини бериш билан банд бўлган трансляция режиссёри «Арсенал» қандай қилиб бир киши кам бўлиб қолганини ўтказиб юборди. Эдерсон тўпни тезлик билан ўйинга киритгач, узун пас Габриэл Жезусга етиб келди, аммо бошқа Габриэл — «Арсенал» ҳимоячиси — унга ўзини айланиб ўтишга имкон бермади. Унда пенальти берилган вазиятда ҳакам билан тортишгани учун олинган сариқ карточка бор эди ва иккинчи карточкадан кейин майдонни тарк этди.\nШундай қилиб «Манчестер Сити» беш дақиқада ўйинни ўзгартирди. «Эмирейтс»даги мухлислар арбитрларни сотилишда айблаб, ҳайқира бошлашди.\nАммо «Арсенал» ўн киши бўлиб қолгач ҳам майдоннинг иккинчи қисмига ўтишда давом этди. «Сити» эса тўпни назорат қилган бўлса-да, голли вазиятлар ярата олмади. Маҳрезнинг пенальтидан йўллаган зарбасидан олдин ва кейин ҳам бирор марта аниқ зарба йўллай олишмади. Бу статистика 90+3-дақиқагача давом этди, қўшиб берилган дақиқаларда Рамсдэйл дарвозаси қаршисида Чакадан келган тўпга эга чиққан Родри тўпни дарвозага йўллади. Видеотакрор испаниялик футболчида офсайд қайд этмади, унинг ўзи эса футболкасини ечиб, голни «Арсенал» фанатлари жойлашган трибунага бориб нишонлади, бунга жавобан унга пластик стаканлар ва бутилкалар улоқтиришди.\nБу ғалаба «шаҳарликлар» учун АПЛда қаторасига 11-ғалабага айланди. Гвардиола жамоаси таъқибчиларидан янада катта фарқ билан ўзиб кетди, чемпионлик интригаси сўнгги ҳафталарини яшамоқда.\n«Сити»нинг асосий таъқибчилари дуранг ўйнади — 2:2\nЧелси – Ливерпуль 2:2 (2:2, 0:0)\nГоллар: 0:1 – 9 Мане, 0:2 – 26 Салоҳ, 1:2 – 42 Ковачич, 2:2 – 45 Пулишич.\nЧелси – Менди, Чалоба (Жоржиньо, 70), Тиаго Силва, Рюдигер, Канте, Аспиликуэта, Ковачич, Маунт, Пулишич, Алонсо, Ҳаверц (Ҳадсон-Одои, 79).\nЛиверпуль – Келлеҳер, Александер-Арнолд, Конате, ван Дейк, Цимикас, Ҳендерсон, Фабиньо, Милнер (Кейта, 69), Салоҳ, Диогу Жота (Окслейд-Чемберлен, 69), Мане (Жонс, 90).\nОгоҳлантиришлар: Мане (1), Пулишич (17), Конате (83).\nАПЛда чемпионлик пойгаси тақдири бир-бир ярим ой ичида ойдинлашиб қолади. Албатта, чемпионат стартигача ҳам «Манчестер Сити» фаворит ҳисобланар, аммо «Челси» ва «Ливерпуль» ҳам мавсумни жуда яхши бошлашди ва бетараф мухлисларга титул учун жиддий кураш кечишига умид берди.\nАммо ҳозирда «Сити» ўрнини ҳеч кимга бериб қўймайдигандек кўринмоқда. Амалдаги чемпион қаторасига 11 ғалабага эришди, икки таъқибчи эса муаммолар гирдобида қолган — фақат ўйин ва натижалар жиҳатидангина эмас.\n«Челси» — фестивал давридаги асосий ньюсмейкер бўлиб турибди. Чемпионлик пойгаси қизиган маҳалда Ромелу Лукаку Sky учун берган интервьюси орқали кўклар қайиғини силкитишга қарор қилди, у интервьюда Томас Тухелни танлаётган схемалари ва ўзига ўйин амалиёти бермаётгани учун танқид қилди. Бельгиялик футболчи умуман ортиқча гапириб юборди ва «Интер»даги даврлари қанчалик яхши бўлганини эслади. Тухель аввалига унга ортиқча шовқин ёқмаслигини айтди, кейин эса Лукакуни муҳим ўйин учун таркибдан чиқариб, жамоа машғулотларини «бу бузғунчидан ҳимоялаш»га қарор қилди.\nАлбатта, германиялик мураббийнинг бу қарорини барча ҳам қўлламади. Лукаку аввалги икки ўйинда ҳам гол урганди, аммо «Ливерпуль»га қарши муҳим ўйин арафасида уни аҳмоқона интервьюси учун таркиблан чиқаришди — бу ҳам аҳмоқлик эмасми? Масалан, Англия термасининг собиқ футболчиси Даррен Бент шундай фикрда.\nЖамоанинг бошқа бир ҳужумчиси Вернер ҳам соғлигидаги муаммо туфайли ўйнай олмасди, шундай экан, Тухель Ҳаверц алдамчи «тўққизлик» ролини бажарадиган, синовдан ўтган схемага қайтилди. Яна бир сюрприз сўнгги уч ўйинда уч гол урган Жоржиньо захирада қолдирилгани бўлди — майдон марказини Канте ва Ковачич эгаллади.\n«Ливерпуль»нинг таркиб билан боғлиқ муаммолари янада оғриқли эди. Ковид Алиссон, Матип, Роберто Фирмино ва Юрген Клоппни сафдан чиқарди — унинг ўрнига жамоани ёрдамчиси Пеп Лейндерс бошқариб турибди.\nБошқача айтганда, «Манчестер Сити»нинг икки таъқибчисининг ўзаро ўйини оқсоқлар жангига айланди. Шунинг учун Клопп ва Тухелдан бу ўйин арафасида чемпионлик пойгасини тарк этиш борасида сўрашди. Табиийки, иккиси ҳам мағлубиятни тан олишдан бош тортишди. «Ливерпуль» устози шундай деди: «Лигада ғолиб қишда аниқ бўлмайди. Ҳозир «Сити» олдинга чиқиб кетган ва улар бунга муносиб, аммо келинг шунчаки ҳаракат қилиб кўрамиз».\nЖамаолар яхши ҳолатда эмаслиги илк дақиқаларданоқ кўриниб қолди. Аввалига Александр-Арнолд голга сабабчи бўлиши мумкин эди, аммо Пулишич вазиятни қўлдан чиқарди, кейин Чалоба ўз жарима майдонида худди Арни каби жуда ёмон ўйнади — бу сафар Мане ҳисобни очди.\nУмуман олганда, «Челси» жуда олдинга чиқиб ҳимояланди ва «Ливерпуль» бундан унумли фойдаланди, шундай экан, иккинчи гол урилиши ҳам мантиқий эди — Салоҳ қанотдан ёриб кириб, Менди қўриқлаётган дарвозанинг яқин бурчагини аниқ нишонга олди.\nЎйиннинг ярим соати тугамай туриб, ҳисоб 0:2 кўринишига келганида, ўйин тақдири ҳал бўлгандек кўринганди, аммо «Челси»да қайтиш учун ҳали вақт бор эди. 31-дақиқада ерда ётган Цимикасни босиб ўтгани учун Маунт четлатилиши мумкин эди, аммо видеоарбитрлар англиялик футболчини кечиришди. Катта эҳтимол билан шу қарор «Челси»ни қутқарди. Кўклар ўзига кела бошлади ва чиройли гол уришди — Ковачичнинг зарбаси идеал даражада чиқди.\n«Челси» танаффусга қадар ҳисобни тенглаштиришга эришди. Ўйин жуда хаотик ва юқори темпда давом этди, ўйин боришига қараб натижа қандай бўлишини айтиш мумкин эмасди. Жамоалар фақат олдинга ташланишди, бу бетараф мухлислар кутган ўйин эди.\nИккинчи бўлим ҳам ҳужумлар билан бошланиб, космик темпда давом этди. Икки жамоада ҳам яна голлар уриш учун имконият бўлди. Ўйин шу қадар ҳужумларга бой ва томошабоп бўлдики, мухлислар ўнта гол кўриши ҳам мумкин эди. Аммо Келлеҳер ҳам, Менди ҳам бошқа тўп ўтказмади.\nФақат ўйиннинг сўнгги қисмида ритм пасайди. Бу мантиқли эди, бир ярим соат давомида бундай интенсив ўйин кўрсатиш имконсиз иш. Қолаверса, таркиблар анча кучсизланган, бу айниқса «Ливерпуль»да сезилди — коронавирус жамоани захирасиз қолдирган.\nТухель иккинчи бўлим ўрталарида 3-5-2 схемасига ўтди - Маунт ва Ҳаверц ҳужумчилар ролида, Пулишич эса -латерал. «Ливерпуль» ҳам тажрибаларга киришди: сўнгги 20 дақиқада Окслейд-Чемберлен марказий форвардга айланди.\nЎйин охирига келиб жамоалар дуранг натижага кўнишга мажбур бўлишди. Айнан мажбур бўлишди - чунки дуранг аслида икки жамоани ҳам қониқтирмайди, тур якунига кўра «Сити» билан орадаги фарқ янада йириклашди.\nТез орада Африка миллатлар кубоги ўйинлари бошланади, «Челси» ва «Ливерпуль»нинг қатор етакчилари Африкага жўнаб кетишмоқда, шу туфайи Пеп Гвардиола жамоаси янада узоқлашиб кетиши мумкин. Англияда чемпионлик пойгаси ўлим ёқасида.\nАрсенал АПЛ Манчестер Юнайтед\n«Ливерпуль» Жотанинг дубли эвазига «Арсенал»ни мағлуб этиб, Лига Кубоги финалига чиқди\nАПЛ. «Тоттенҳэм» 90+5 ва 90+7-дақиқаларда голлар уриб «Лестер» устидан иродали ғалабага эришди, «МЮ» «Брентфорд»дан устун келди\nАПЛ. «Челси» 2-даврада ҳам «Брайтон»ни мағлуб этолмади


Икки қўшни рўпарама-рўпара уйларда яшашар экан.Бирининг ҳамиша омади келар.Нимаики юмуш қилса муваффақиятли якунланар экан.Иккинчиси эса қанчалик уриниб куюнмасин ҳеч омади чопмас, аксинча ишлари ортига кетиб, тобора қашшоқлашиб бораверибди.\nЎша кунларда омадли қўшни ҳамиша ҳаммага омад тилар ва топган-тутгани баракали экан.\nИккинчи омадсиз қўшни эса ҳар куни худога илтижо қилар экан:”Эй, худо менга ҳам озгина омад бер, нега анави қўшнимни ҳеч нарсадан кам қилмаганинг ҳолда кўзма кўз яшайдиган мени четлаб ўтасан”, дея зорланаркан.\nИттифоқо кунлардан бир кун ғойибдан сас келибди.\n“Эй, бандаи ғофил, сенга ҳам омад йўллаяпман.Тилагинг бажо бўлади.”\nАйтилганидай омадсиз қўшнининг ҳам ишлари юришиб кетибди.Аммо нариги қўшниникидан анчайин суст.Шунда у яна илтижо қилибди.\n“Ишларим юришди-ю , лекин анави қўшнимчалик эмас.Менинг ундан қаерим камки, бундай ҳол.Мен ҳам ўша қўшнимданда зиёд мол-дунё истайман”.\nШунда яна ғойибдан сас келибди.\n“Бу тилагинг ҳам бажо бўлади, фақат бир шарти бор”.\n“Ҳар қандай шартга розиман, айт нима қилишим керак”.\n“Бир кўзингни ўйиб оламан, аммо барибир қўшнингнинг молидан сеники бир ҳисса кам бўлади”.\n“Ундай бўлса икки кўзимни ҳам ўйиб олақолгинда, менга ҳам , қўшнимга ҳам илтифотингни тўхтатсанг”, дебди ғаразгўй.\nҒойибдан келган сас шу он тинибди.Вақт ўтаверибди.Омадли қўшнининг омади аввалгидан ҳам кўп ҳисса келаверибди.Омадсиз эса икки кўзи кўр бўлиб қолибди.Қолган умри хору зорликда ўтибди.\nАлқисса ғаразгўйлик одамзотнинг энг ёмон иллатларидан бири бўлиб, ким бировга чоҳ қазиса ўзи тушади, деганларидек оқибати юқоридаги ривоятнамо ҳикоятдагидай тугайди\nШунинг учун ҳам менимча ҳамиша яхши ният ва ҳавасла яшашга не етсин.Ахир дунё ўткинчи деймиз, аммо ғараз билан яшаш инсонни тубанлик чоҳига ташлашидан ташқари ўзининг жисми-ю жонига ҳам хатарнокдир.\nАна қаранг, зулмбош Каримовни.Аввалига унга ишониб тахтга кўтарилганда дастлаб ҳамма унга иззат-ҳурмат кўрсатди.Ҳозирчи?Ҳозир аввал оёғининг учида кўрсатганлар унинг ўзини хўрлашмоқда.Чунки Каримов одамларнинг тўйибгина нон ейишларига ҳам ғараз билан қарамоқда.\nТахтдан кетса жони бирга чиқиб кетадигандай.Лекин бу дунёда ҳеч нарса боқий эмас.Тахт ҳам, дунё ҳам ўткинчи.\nКаримов шундайин йўлга кирганиданми “бош бошлайди, оёқ ташлайди” деганларидай атрофидагилар ҳам унга ҳамоҳанг қадам ташлашмоқда.\nХабарлардан ўқиб қоламан: “Ўзбекистонда тўйлар аввалгидай дабдабалар билан ўтмоқда.”\nТўғри, дабдабалар билан ўтяпти.Лекин улар ғоят кам.Бундан ташқари билмадим бу иллат аввалдан бор бўлса керагу биз эътибор қилмаганмизми, “сендан мен ўтай” иллати тобора авжга минган.\nМактабга қатнайдиган жияним айтиб берган гап гоҳо ёдимга тушиб кетади.Болалардан ўқитувчи: “ким бўлишни орзу қиласизлар?” дея сўрабди.Ўқувчиларнинг бири шифокор, бири ўқитувчи бўлишни орзу қилишни айтса бир бола туриб: “мен ўғри бўламан” дебди.\nЎқитувчи ҳайратланиб, “нега” дея сўрабди ундан.\n“Чунки мана сиз ўқитувчи, эгнингиздаги пальтонгизни йигирма йил аввал кийган экансиз, ҳанузгача янгисини киймабсиз, сиз ўқитган, мактабни битириб кетган опам айтди.Ҳа, анави ҳамма “Султон фуфайка” деган ўғри амаки ҳар доим башанг.Тез-тез энг янги русумдаги машиналарни минади.Тўйларини қаранг, доимо тўкин-сочин.Орқаворотдан ҳамма ўғри деган билан рўпара келиб қолишса: бой ака, дея етти букилишади.Шунинг учун ҳам мен Султон акадай ўғри бўламан.Кам-кўстсиз яшайман” деб жавоб берибди ўқувчи.\nҚаранг Каримов:”буюк келажак қурамиз ёшлар билан” деб уларни не кўйга солиб қўйди.Бугун ўғирлик ва муттаҳамлик кўпчилик ҳолларда айб ё гуноҳ саналмаётгандай гўё.\nТўғриси, кейинги йилларда пойтахт Тошкентда бўлар эканман ёшларнинг кийиниши-ю, юз-кўзларига разм соламан.Кийим майли, кўпчилик кийим кишининг ички дунёсини белгиламайди , дейишади.Аммо астағфурулло,дея гапириш керакку ўзбекона чеҳрали ёшлар камайиб кетганини кузатиш мумкин.\nҲозир кўчада ўзбек қиз тимқора болачани етаклаб кетаётганини кўриб таажубланмай қўйишган.Мабодо “ие , анави ўзбекка сал ўхшайди-ю, лекин боласи хабашми”, деса бир киши иккинчиси кулиб:”Африкага эрга тегиб ажралишиб келгандирда Каримовнинг қизига ўхшаб” деб қўяди…\nҲа, айтгандай ғаразгўйлик ҳақида сўз айтаётиб бошқа мавзуларга ўтиб кетгандай бўлдим.Аслида эса жуда унчалик эмас.Чунки айтганларим мисоллардаги ҳар бир нохуш ҳолатларда ўша ғаразгўйлик уруғининг нишоналари кўринади менимча.\nЧунки бой хабашни кўриб:”нега мен унинг бойлигига бойвучча бўлолмайман” ёки “анави ўғри яхши кам-кўстсиз яшаяпти, менчи” дейиш каби иллатли ўй фикрлар-у ҳаракатларнинг бари иллат.\nХуллас, ғаразгўйликдан ҳар бир инсон борки фориғ бўлолмас экан бу фожеадир.\n« Жалоба должна быть рассмотрена… Сиёсий латифалар »


Мен нега Шавкат Мирзиёевга овоз бераман? | O'zLiDeP\nТадбиркорлар ва ишбилармонлар ҳаракати – Ўзбекистон Либерал-демократик партияси Шавкат Мирзиёевни Ўзбекистон Президенти лавозимига номзод сифатида тасдиқлади. Сайловда номзод сифатида иштирок этувчилар тўлиқ маълум бўлди. Ва бугун шу воқеликдан – айнан ана шу номзодлар орасидан бирини танлаш имконимиздан келиб чиқиб, айтаманки, уларни таққослаганда Шавкат Миромонович Мирзиёев қатор кўрсаткич ва фазилатлари, тажрибаси ва мақсад сари қатъияти билан афзалликка эгадир. Сайловда иштирок этаётган томонларнинг реал салоҳиятидан келиб чиқиб, кимгадир овоз берадиган инсоннинг ўз сабаблари ва аргументлари бўлади. Менда ҳам бу танлов учун сиёсий, ижтимоий ва ҳатто шахсий сабаблар ҳам бор.\nМен Ургутнинг тоғли Ғўс қишлоғида туғилиб, аста-секин эсимни таний бошлаганимдан, кўча-кўйда отамни “Ҳаким босмачи” дейишларига ҳайрон қараганман. 1990 йилда Олий кенгаш депутатлигига номзодим қўйилганда ғайир одамлар “Бу босмачининг невараси, совет парламентига қандоқ сайлаш мумкин?!”, деб очиқчасига ташланганди. Кейинчалик отамнинг бобоси Ибодулла қўрбоши бўлгани ва отилганини, бобомнинг отаси ҳам қизил аскарлар томонидан Испанза йўлида ўлдирилганини билганман. Менда отамнинг онаси — Зулфия момом айтиб берган хотиралар, уларнинг биттагина сурати сақланган. Зулфия момом отамнинг онаси, Ибодулла қўрбошининг қизи эди.\n2021 йил 25 август куни жиноят ишлари Олий суд раиси ўринбосари Икром Муслимов раислигида ўтказилган очиқ суд мажлисларида кўриб чиқилиб, келтирилган протестлар қаноатлантирилди. ЖПКнинг 83-моддасига асосан жами 6 жиноят иши бўйича 115 нафар шахс оқланди. Суд жараёнида ишлар бўйича ҳимоячи сифатида иштирок этаётган Маъруф Алиев ишлари кўриб чиқилаётган шахслар “босмачи” тамғаси билан қамалгани, отилгани аянчли иш бўлганини қайд этди. “Улар ўз Ватанида яшаб қандай босмачи бўлсин, ахир босмачи четдан кириб келган бўлиши керак эмасми”, дея таъкидлади у. Мустақилликкача ва кейинги 25 йилда “босмачилар”ни оқлашга журъат қилинмади. Фақатгина Шавкат Мирзиёевгина бу ишга мардона қўл урди. Мен шунинг учун ҳам унга овоз бераман ва ислоҳотларини пойдор қилишини истайман.\nЭсимда бир замонлар Ёзувчилар уюшмасининг Пушкин кўчасидаги тарихий биноси тортиб олиниб, кейинчалик қайсидир банк ихтиёрига бериб юборилди. Шундай нуфузли ижодкорлар ташкилоти қайлардадир кўчиб юрди ва ҳозирги “Ҳумо арена”си рўпарасидаги Шароф Рашидов ёзувчилар учун тиклай бошлаган бино ҳам алал оқибат Миллий банкка берилди.\nЯқиндагина “Абдулла Қодирийнинг уй-музейи борми?”, “Қодирий ҳовлиси жойлашган “Самарқанд дарвоза” маҳалласи бузилиш арафасида...”, дея матбуот, ижтимоий тармоқларда бонг ургандик. Шавкат Мирзиёев ташаббуси билан маҳалла ҳам ўз жойида қолди, Қодирий бобомизнинг музейи ҳам боғда очилди, улуғ адибимизга ҳайкаллар қўйилди, Қодирий ижод мактаби яратилди. Бу ишлар ҳам минг йилдан буён бордай, ёдимиздан чиқди...\nАёнки, ислоҳотлар оғир ва машаққатли кечмоқда. Консерватив кучлар ҳам осонликча ён бермайди, коррупцияни йўқотиш қийин бўлмоқда, маъмурий, сиёсий ва иқтисодий ўзгаришларнинг залворли қисми олдинда турибди. Муаммолар ҳақида мен ҳам тинимсиз ёзиб келяпман. “Даракчи”да бир йилда элликта танқидий мақолам чиқди. Яна ёзамиз, ё насиб. Мен охирги йилларда ўнлаб романлар ва бошқа асарларни ўзбек тилига ўгирдим. Улар орасида, турк ошиқ шеърияти, жаҳон шеърияти антологияси, Сенека, Платон, Вольтер, Монтен, Паскал, Вовенарг, Ларошфуко, Лабрюйернинг фалсафий асарлари, жаҳон халқлари ҳикматлари, Генри Форднинг “Менинг ҳаётим”, Жорж Оруэлнинг “1984” ва “Молхона” романлари ҳамда Малколм Гладуэлнинг “Даҳолар ва уддабуронлар” асарлари бор. Мен ўзимга сўз учун йўл очилгани билан бирга, таржима қилган асарларим ҳам узоқ вақт тақиқда бўлганини биламан. Ахир, дейлик, Оруэлнинг “1984” романи совет даврида уч нусхада Сиёсий бюро учун тайёрланган, халқдан сир сақланган. У янги Ўзбекистонда чоп этилди ва уч йил ичида беш марта қайта нашр қилинди. Шунингдек, Муссолини даврига тааллуқлилиги учун аввал чоп этилмаган итальян модернистлари Дино Буццати, Жованни Папини, Коррадо Алваро, Марчелло Вентури ҳикояларини таржима қилдим. Охирги йиллар ичида “ОАВ қонунчилиги тўғрисидаги 156 саволга 156 жавоб”, “Журналистика ҳуқуқи” сингари дарслик ва қўлланмаларим нашр этилди.\nШавкат Мирзиёев Тошкент шаҳрида бўлиб ўтган O‘zLiDeP съездида яна бир бор айтиб ўтди: “Мен ҳақиқат ва адолатни ўз эътиқоди деб биладиган барча журналистларни ислоҳотларнинг фаол иштирокчилари деб биламан ва улар ҳамиша Президент ҳимоясида бўлади”... Мен, гарчанд чидаш осон бўлмаса-да, танқидларга тоқат қилинаётгани, айрим мансабдорларнинг норозилигига қарамай, Шавкат Мирзиёев сўз эркинлиги масаласида собитлиги учун ҳам унга овоз бераман!\nМен пахта теримида болалар меҳнати ва мажбурий меҳнатни мониторинг қиладиган кўплаб халқаро лойиҳаларда иштирок этганман. Шавкат Мирзиёев: “Яқин-яқингача 6-7 миллион аҳолимиз, айниқса, болалар пахта теримига “ихтиёрий-мажбурий” сафарбар этиларди”, дея эътироф этди. Болаларнинг пахта теришига барҳам берилди. Бу катта ютуқдир. Қаршимизда аграр ислоҳотлар турибди, ер ўз эгасига берилиши, унинг соҳиби фойдали экин экиши ва ўз маҳсулотига ўзи эгалик қилиши керак. Мўлжал аниқ ва адолатли, асосийси, шу йўлда собитлик мавжуддир.\nЎзбекистонда тарихан қисқа фурсатда бутунлай янгича сиёсий-ҳуқуқий, ижтимоийиқтисодий, илмий-маърифий ва маданий муҳит яратилди. Мамлакатнинг обрў-эътибори ва нуфузини оширишга қаратилган “Янги Ўзбекистон стратегияси” ишлаб чиқилди.\nБу ниятларга эришиш осон бўлмайди, чунки эскича фикрловчилар, қаллоблар, порахўрлар, фирибгарлар ҳам осонликча жон бермайди. Муаммолар ҳам бўлади. Муҳими, уларга кўз юмилмайди, муаммоларни айтган оғизлар беркилмайди, давлат раҳбари ўз сўзида собит туради. Шундай ишонч ва умидда собитлигимиз учун Шавкат Мирзиёевга овоз бераман!\nАлбатта, кишига ўз онаси ҳаммадан яхши кўринса керак. Аммо бугун эсимни таниган кунларимдан буён ўтган тарихимизни ёдлар эканман, онамнинг бирор марта бақирганини ёки қўни-қўшни билан жанжаллашганини, овозини баланд кўтарганини эслай олмайман.\nХолаларимнинг “Онанг йўлингга қарайқарай оламдан ўтиб кетди”, деган дашномларини ич-ичдан тушунаман. Айбдорман. Энди, мана, ўзим болаларимнинг йўлига қарайман. Шу тахлит кун ўтади. Бир кун англаймизки, ўтган фурсат кун эмас, умр экан. Умр ўтиб кетибди...\nБош вазирлик пайтлари буюк шоирамизнинг навқирон фарзандлари вафот этганида келиб ҳол сўраган ва қўярда-қўймай маросим харажатларига пул ташлаб кетганини кўрганман. Эркин Воҳидов вафот этганда тонгсаҳардан келди, ярим соатларча ичкарида ўтириб, кўзлари нам ҳолда чиқди. Бироздан кейин бутун маҳалла икки соат ичида янгидан асфальт қилинди. Чиқариш олдидан яна келиб ўтирди.\nКарим БАҲРИЕВ, ёзувчи


СИРДАРЁ: “Аҳоли сувсизликдан қийналмоқда” (ВИДЕО)\n06 август 2021, Тошкент вақти: 04:04\nМИРЗАОБОД. “Туманимизда аҳолининг эккан экинлари сувсизликдан қуриб қолди. Томорқалар қақшаб, чўл бўлиб ётибди. Президентга уч марта сув муаммоси борасида мурожаат қилдик, лекин натижа бўлмади. Аҳоли жуда қийналяпти. Бу муаммога ечим топиш ўрнига аҳолини ўзини жазолашмоқда. Светларини ўчириб қўяпти. Ҳокимлар кабинетда ўтириши керак эмас. Аҳоли муаммоларини ўрганиши керак”.\nУшбу хабарни Сирдарё вилоятида қарйиб 40 йил ўқитувчилик қилган, ҳозирда нафақадаги Ўзбекистон Халқ таълими аълочиси, айни пайтда ҳуқуқ фаоли 61 яшар Исроил Ризаев 7 июль куни STга йўллади.\n“Аҳоли сувсизликдан қийналмоқда”